МИЛЛАТЛАР ВА КОНФЕССИЯЛАРАРО МУНОСАБАТЛАР » O'zbekiston musulmonlar idorasi Qashqadaryo viloyati vakilligi rasmiy sayti\nМИЛЛАТЛАР ВА КОНФЕССИЯЛАРАРО МУНОСАБАТЛАР\n18-11-2020, 09:40 26 Ўқиш режими + -\nМиллатлар ва конфессиялараро муносабатлар - мамлакат барқарорлигининг гарови\nМамлакатимизда олиб борилаётган кенг қамровли ислоҳотларда, қабул қилинаётган қонун ва қонуности ҳужжатларда инсон шаъни, эътиқод эркинлиги ва қадр-қимматини ҳурмат қилиш, унинг ҳуқуқ ва эркинликларини энг олий қадрият сифатида эътироф этиш ғояси ўз ифодасини топган. Жумладан, Бош Қомусимиз — Ўзбекистон Республикаси Конституциясининг асосий мақсади ва тамойили ҳар бир фуқаронинг ҳуқуқ ва эркинликлари, кафолатларини таъминлашга қаратилгани эътиборга моликдир.\nТарихан босиб ўтган йўлимизга бир назар ташлаб, мустақиллигимизнинг йигирма саккиз йили мобайнида амалга оширган ишларимизни сарҳисоб этар эканмиз, конфессиялараро мулоқот, миллатлар ва динлараро тотувлик ҳамда диний бағрикенглик соҳаларида самарали ишлар амалга оширилганига гувоҳ бўламиз.\nЎзбекистон - кўп миллатли мамлакат. Бугун унинг ҳудудида 130 дан ортиқ миллат ва элат вакиллари истиқомат қилади. Мустақилликнинг илк кунларидан бошлаб миллатлараро тотувлик ва диний бағрикенгликка, Ўзбекистон ҳудудида яшаётган барча халқлар ўртасидаги дўстликни янада мустаҳкамлашга қаратилган миллий сиёсат ишлаб чиқилди.\n1992 йилда ташкил этилган Байналмилал маданият маркази давлатимизнинг миллатлараро муносабатларга бўлган эътибори ва ғамхўрлиги нишонасидир.\nБугун ватанимизда яшаётган барча миллат ва элат вакиллари Конституция ва мустақил Ўзбекистон қонунларида белгилаб қўйилган тенг ҳуқуқлилик ва кенг имкониятлардан фойдаланиб, тотувлик ва ҳамжиҳатликда яшамоқдалар, Ватанимизнинг гуллаб-яшнашига ўзларининг муносиб ҳиссаларини қўшмоқдалар.\nЎзга дин вакилларининг тили, ўзига хос маданиятини ривожлантириш, анъана ва удумларини сақлашга қаратилган барча ишлар амалга оширилиб келинмоқда. Жумладан, қонунчилик соҳасида ҳам ўзининг салоҳияти ва меҳнати билан юқори мавқега эришган турли миллатга мансуб кишилар фаолият кўрсатишади. Миллий маданият, донишмандликнинг чексиз чашмалари, инсониятнинг умумий маданиятини тўлдириб борадиган янги қадриятлар, табиий муҳитга мослашишнинг асрлар оша чархланиб келган ижтимоий тажрибаси, эстетик ранг-баранглик жамиятимизда мавжуд бўлган бағрикенгликнинг негизида туради. Зеро, бағрикенглик тинчликни сақлашнинг, инсонларни ҳар томонлама ривожланишининг энг муҳим тамойили бўлибгина қолмай, балки унинг зарур шарти ҳамдир.\nЮртимиздаги ноисломий ташкилотлар томонидан христиан ва яҳудийлар учун муқаддас қадамжоларга зиёратлар ташкил этилади. Ҳар йили Тошкент ва Ўзбекистн епархияси томонидан Исроилнинг Иерусалим шаҳрига, шунингдек, Россия ва Греция давлатларига зиёратлар ташкил этиш яхши анъанага айланган. Мустақиллик йилларида юзлаб черков, синагога ва ибодат уйлари, хусусан, Тошкент, Самарқанд, Навоийдаги православ ибодатхоналари, Тошкент шаҳридаги католик костёли, Самарқанддаги Арман-апостол черкови, Тошкентдаги Будда ибодатхонаси қайта барпо этилди, таъмирланди.\nМеҳмондўстлик, саховат ва том маънодаги бағрикенглик халқимизга хос фазилат. Шўролар даврида ўз туғилган юртларидан бадарға қилинган турли миллат вакиллари Ўзбекистонга олиб келинди. Халқимиз энг оғир дамларда уларга ёрдам қўлини чўзди, бир бурда нонини ҳам баҳам кўрди. Корейслар, немислар, турклар, поляклар, греклар, қрим-татарлар бу ерда ўзларининг иккинчи ватанини топди. Уларнинг ҳозирги авлодлари учун эса Ўзбекистон она Ватандир. Чунки улар шу ерда туғилди, ўқиди, обрў-эътибор топди, ўзбек халқининг меҳр булоғидан баҳраманд бўлди.\nДавлатимиз миллий сиёсатининг энг муҳим ва устувор йўналишларидан бири барча миллатларнинг равнақи учун тенг шароит ва имконият яратишдан, миллатлараро муносабатларни уйғунлаштиришдан иборат. Мамлакатимизда ҳукм сураётган миллатлараро ва конфессиялараро ҳамжиҳатлик ўз-ўзидан вужудга келадиган ҳодисалар эмас, балки давлат томонидан олиб бориладиган миллий сиёсатнинг ҳосиласидир. Бугун юртимизда 130 тадан ортиқ миллат ва элат, 16 та диний конфессия вакиллари ҳамжиҳатликда, бир оила фарзандларидек яшаб, мамлакат тараққиётига муносиб ҳисса қўшиб келмоқда.\nТаъкидлаш жоизки, мазкур йўналишдаги ислоҳотлар Президентимиз Шавкат Мирзиёев раҳнамолигида бутунлай янгича маъно-мазмун касб этиб бораётир. Чунончи, 2017–2021 йилларда Ўзбекис¬тон Республикасини ривожлантиришнинг бешта устувор йўналишидан бири хавфсизлик, диний бағрикенг¬лик ва миллатлараро тотувликни таъминлаш ҳамда чуқур ўйланган, ўзаро манфаатли ва амалий ташқи сиёсат этиб белгиланган. Бугун шу йўналиш асосида аҳоли, айниқса, ёшлар онгида инсонпарварлик қадриятларини, турли миллатлар вакиллари ўртасида ўзаро ҳамжиҳатликни, яқин қўшниларимиз билан дўстона алоқаларни мустаҳкамлашга қаратилган эзгу ишлар олиб борилаётир.\nМамлакатимиздаги миллатларни ягона Ватан туйғуси бирлаштиради. Зеро, Ўзбекис¬тон Республикасининг Конституциясида ҳам фуқароларнинг тенг ҳуқуқлилиги кафолатланган. Жумладан, унинг 8-моддасида «Ўзбекистон халқини миллатидан қатъи назар, Ўзбекистон Республикасининг фуқаролари ташкил этади» деб белгилаб қўйилган.\nАна шундай оқилона сиёсат натижасида мамлакатимизда истиқомат қилаётган турли миллатга мансуб фуқаролар жамиятимиз ижтимоий, сиёсий, маънавий ҳаётида фаол иштирок этиб, мустақиллигимизни мустаҳкамлаш, давлатимизнинг буюк келажагини таъминлаш йўлида самарали меҳнат қилмоқда. Улар Ўзбекистонни ўз Ватани, тақдирларини ўзбек халқи тақдири билан туташ, миллий маданиятлари ривожини мамлакатимиз тараққиётининг узвий қисми, деб билмоқда.\nХусусан, республикамиздаги турли миллат ва элатларнинг миллий марказлари давлат тадбирлари ва умумхалқ байрамларида фаол иштирок этиб келади. Мус¬тақиллик байрамига бағиш¬лаб ўтказиладиган «Ўзбекистон — умумий уйимиз», «Ватан битта, Ватан ягона», «Бизнинг кучимиз — бирлик ва ҳамжиҳатликда» каби фестиваллар миллатлараро дўстлик ришталарининг янада мустаҳкамланишига хизмат қилмоқда.\nАгар жамиятда турли миллатга мансуб кишиларнинг тенглиги таъминланмаса, ҳақ-ҳуқуқлари эътироф этилмаса, тили, урф-одатлари камситилса, миллатлараро низолар келиб чиқиши мумкин. Европада ҳам, Осиё мамлакатларида ҳам бунга мисоллар кўп.\nЮртимизда ҳукм сураётган миллатлараро тотувлик ва бағрикенглик дунё миқёсида тан олинмоқда. 2018 йил апрель ойида Европада хавфсизлик ва ҳамкорлик ташкилотининг камсонли миллатлар масалалари бўйича Олий комиссари Ламберто Заньер Ўзбекистонга ташриф буюрди. Мазкур ташриф доирасида унинг Фарғона, Наманган вилоятларига сафарлари уюштирилиб, жойларда учрашувлар ташкил этилди.\nОлинган таассуротлар ва хулосалар асосида 2018 йил 14–15 июль кунлари Италиянинг Удин шаҳрида ЕХҲТнинг давлатлараро муносабатларда кам сонли миллатлар тўғрисидаги Больцан тавсияларининг 10 йиллигига бағишлаб ташкил этилган халқаро конференцияда Ламберто Заньер Ўзбекистоннинг миллатлараро муносабатлар соҳасидаги тажрибасига юқори баҳо берди ва мазкур тажриба ЕХҲТ учун амалий аҳамиятга эга эканлигини алоҳида таъкидлади.\nЭътироф этиш лозимки, Президентимиз Шавкат Мирзиёевнинг юксак сиёсий иродаси туфайли Марказий Осиё минтақасидаги қўшни мамлакатлар билан азалий дўстона алоқаларнинг янада мустаҳкамлангани халқимизнинг хоҳиш ва истакларини, азалий орзуларини ўзида ифода этмоқда. Бинобарин, қўшни мамлакатлар билан ўзаро алоқаларни янада ривожлантиришда давлат ташкилотлари ва фуқаролик жамияти иститутларининг ҳамкорликдаги саъй-ҳаракатлари муҳим аҳамият касб этади.\nХулоса қилиб айтганда, ўз миллатини, халқини севган одам бошқа миллат вакилларига ҳам ҳурмат кўзи билан қарайди.\n[spoiler]Миллатлар ва конфессиялараро муносабатлар - мамлакат барқарорлигининг гарови\nЎМИнинг Қашқадарё вилоятидаги вакили ўринбосари


«Пойтахт» кекси - яқинларингизни меҳмон қилинг!\nДобавлено: 20.10.2016, 17:07\nЗарур масаллиқлар (18 кишилик): 500 гр. ун, 250 гр. юмшатилган сариёғ, 250 мл. сут, 200 гр. ёнғоқ, 150 граммдан ўрик мураббоси ва қанд упаси, 75 гр. шакар, 30 гр. қуруқ хамиртуруш, 4 ош қошиқ лимон шарбати.\nТайёрланиши: 1. Сутни паст оловда иситиб олинг. Унни туз билан аралаштириб, ўртасидан чуқурча очинг-да, иссиқ сутни солинг. Қуруқ хамиртуруш, 1 чой шакар ҳам қўшинг. Кейин ҳаммасини аралаштириб, устини ёпиб, иссиқ жойга 20 дақиқага қўйинг.\n2. Майдаланган ёнғоқдан безак учун 50 гр. олиб қўйинг. Қолганини шакар, лимон қириндиси, тухум ва юмшатилган сариёғ билан аралаштиринг. Ёнғоқли аралашмани қуюқроқ хамирга қўшиб, ёғланган кекс қолипига солиб, яна 20 дақиқа қўйинг.\n3. 175 даражада қиздирилган газ печига кексни 40-50 дақиқага қўйинг. Пишгач, газ печида 15 дақиқа турсин, кейин олинг.\n4. Ўрик мураббосини паст оловда озгина қайнатиб олинг. Кейин кексга суртинг. Қанд упаси ва лимон шарбатини аралаштириб, глазурь тайёрланг. Уни ҳам кексга суртиб, устидан майдаланган ёнғоқ сепинг.\nТайёрланиш вақти: 2 соату 30 дақиқа.


Ҳар олти ойда бир марта коронавирусга қарши эмлаш тавсия этилади\n30 Iyun 09:25 / Published in COVID-19\nГамалея Илмий Марказининг директори Александр Гинцбург янги мутациялар пайдо бўлиши билан боғлиқ бўлган олти ойда бир ковид-19 га қарши эмлаш зарурлиги ҳақида гапирди.\nАлександр Гинцбург: агар русларнинг тахминан 70% икки-тўрт ой ичида эмланган бўлса, одамларни коронавирусдан ҳимоя қилиш ва чекловларни олиб ташлаш мумкин бўлади. Унинг таъкидлашича, коронавирус хавфли оқибатларга олиб келиши мумкин, ҳатто бемор энгил шаклда азоб чеккан бўлса ҳам.\n“Ҳозирда эмлаш керак, чунки ҳозирда Соғлиқни сақлаш вазирлигининг барча йуриқномаларида ёзилган ва ҳар олти ойда бир марта тўғри ёзилган. Қонда доимо юқори даражадаги ҳимоя антикорлари бўлиши учун касал бўлганларни ҳам эмлаш керак”, — деди Александр Гинцбург.\nРоссияда оммавий эмлаш январ ойида бошланган. Коронавирус билан касалланишнинг кўпайиши муносабати билан баъзи ҳудудлар бир қатор саноат тармоқларида ишчиларни мажбурий эмлашни эълон қилишди. Бугунги кунга келиб Россияда коронавирусга қарши тўртта вакцина — «Спутник V», «Эпиваккорона», «Ковивак» ва «Спутник лайт» рўйхатдан ўтган.\nTagged under: ВАКЦИНА, СПУТНИК V, ЭМЛАНИШ, ЭМЛАШ\nДунёда COVID-19: 244 миллиондан ортиқ одам юқтириб олган


Москва муфтийси тожикистонликни одамларни қутқаргани боис медаль билан тақдирлади – mulkdor.com\nJune 25 2018, 03:06 ЖамиятМинтақа\nРоссия мусулмонлари Диний идораси раиси, Москва шаҳар муфтийси Альбир Ҳазрат Крганов ёнғинда ўнлаб одамларни қутқарган Фарзон Салимовни диний идоранинг «Тиришқоқлик ва хизматлари учун» медали билан мукофотлаш тўғрисидаги фармонни имзолади.\nФарзон Салимов 25 март куни Кемероводаги «Зимня вишня» савдо кўнгилочар марказида юз берган ёнғин вақтида ўнлаб одамларни қутқарган. Эслатиб ўтамиз, 25 март куни «Зимня вишня»да юз берган ёнғин оқибатида 64 киши, улардан 41 нафари болалар вафот этди.\nСалимовнинг 24 июнь куни айтишича, медаль тўрт кун аввал топширилган. Россия мусулмонлари диний идораси «ёнғин вақтида одамларни қутқарган хақиқий мусулмон, мардлик ва хайрли ишларни бажарган биродар» Фарзон Салимов тақдирланганлигини тасдиқлади.\nФарзон Салимов 2003 йилдан бери Россияда истиқомат қилади. Шу юртда у олий ўқув даргоҳини тамомлади, Россия фуқаролигини олди. Айни дамда оиласи билан Кемерово шаҳрида яшайди – Фарзоннинг уч нафар фарзанди бор.\nУ «Зимняя вишня» мажмуасининг иккинчи қаватидаги пойафзал дўконида ишлар экан бошқа ходимлар қаторида одамларни қутқаришга биринчилардан бўлиб киришиб кетди. «Фарзон Салимов ўзининг шериги Муҳаммад билан одамларни ёнаётган мажмуадан қисқа йўллар билан олиб чиқишга уринди ва шу тариқа ўнлаб одамларни қутқарди», – дейишди диний идорада.\nБундан аввал Тожикистонда туғилган Фарзон Салимов Россия Тергов қўмитаси томонидан мукофотланган эди. РФ Тергов қўмитаси раҳбари Александр Бастрикин 31 март куни «кимдир хизмат вазифаси бўйича амалга ошириши керак бўлган ишни юрак амри билан бажарган» Фарзон Салимов ва яна уч нафар қутқарувчига медалларни топширди.\nБастрикиннинг таъкидлашича, бу медаллар билан мардлик кўрсатган инсонларгина мукофотланади.\nТергов қўмитаси сайтида таъкидланишича, «пойафзал дўкони сотувчиси Фарзон Салимов ўз хавфсизлигини ўйлаб ўтирмасдан одамларга ёрдам бера бошлади ва уларни ёнаётган бинодан олиб чиқди».\nЁнғин исканжасида қолган одамларни қутқариш ишига беш нафар тожикистонлик иштирок этди. Улар «Зимняя вишня»нинг иккинчи қаватидаги дўконларда ишлашар эди. Улар ўз жонларини хатарга қўйган ҳолда 50дан ортиқ кишини қутқаришди.\nТўрақўрғонда “lacetti” ҳайдовчиси бошқарувни ...\n2019 йил 3 сентябрь куни соат 01:30ларда Наманган вилоятининг Косонсой туманида яшаган 31 ёшли Ш.Н.ўз бошқарувидаги “Lacetti” русумли автомашинани Тўрақўрғон туманидан ўтувчи ...\nЖамиятSeptember 4 2019, 02:09\nРоссияда поезд ва автобус тўқнашуви оқибатида ...\nРоссиянинг Саратов области ҳудудидаги темирйўл кесишмасида поезд ва автобус тўқнашуви оқибатида беш нафар ўзбекистонлик ҳалок бўлди. Фото:vzsar.ru Қозоғистон Фавқулодда ...\nЖамиятNovember 17 2018, 12:11


BahsOnline: “Сотқин” фильми кўришга арзийдими-йўқми?\n09 май 2021, Тошкент вақти: 04:09\nBahsOnline дастурининг навбатдаги сонида февралда тақдим қилинган ва ижтимоий тармоқларда кескин баҳс уйғотган “Сотқин” фильми устида мунозара бўлади. Баҳсимизга қўшилмоқчи бўлсангиз, 15 апрель, чоршанба куни Тошкент вақти билан 19:00да OzodOvoz, OzodSkype ва OzodlikOnline Skype манзилларига боғланинг!\nИкки ой муқаддам Ўзбекистон кинотеатрларида намойишга қўйилган “Сотқин” бадиий фильми ижтимоий тармоқларда кескин баҳсларни уйғотди.\nКузатувчилар фикрича, “Сотқин” сўнгги йилларда суратга олинган энг зиддиятли фильмлардан биридир.\nКиноcценарист Рихсивой Муҳаммаджонов ва кинорежиссёр Рустам Саъдиев ҳамкорлиги маҳсули бўлган ушбу фильм Ўзбекистонда диний экстремизм ва терроризмга қарши кенг кўламли ташвиқотнинг бир қисми сифатида баҳоланмоқда.\n“Сотқин” фильмида эътиқодда адашиб қолган "Сарвар" исмли бир шахснинг қисмати ва изтироблари ҳикоя қилинади.\nКинорежиссёр Рустам Сагдиевнинг айтишича, фильм тақдимотидан аввал видеоқароқчилар томонидан ўғирланиб, дўконларга сотувга чиқарилган. Дарвоқе, фильмни Youtube порталида ўн кун ичида 250 мингга яқин интернет фойдаланувчиси томоша қилди.\nХўш, жамоатчиликда кескин баҳс уйғотган "Сотқин" фильми кўришга арзийдими-йўқми?\nBahsOnline эшиттиришининг навбатдаги сонида айни саволга жавоб изланади.\nУнда фильм ижодкорлари, жумладан, киноcценарист Рихсивой Муҳаммаджонов, кинорежиссёр Рустам Саъдиевлар ҳамда фильм танқидчилари иштирок этадилар.\nБаҳсимизга қўшилмоқчи бўлсангиз, 15 апрель, чоршанба куни Тошкент вақти билан соат 19:00да OzodOvoz, OzodSkype ва OzodlikOnline Skype манзилларига боғланинг!


ЎЗБЕКИСТОН РЕСПУБЛИКАСИ ОЛИЙ СУДИМИНГБОЕВНИНГ МИНГ ОЙЛИГИ from\nМИНГБОЕВНИНГ МИНГ ОЙЛИГИ\nХалқимизда “Олим бўлиш осон, одам бўлиш қийин” деган нақл бор.Нақадар тўғри. Буни кўхна тарих исботлаган, ҳозир ҳам бунинг ҳақиқат эканлигига шубҳа йўқ.\nДарҳақиқат, инсон астойдил интилса, ҳар иккисининг ҳам уддасидан чиққади. Зеро, юртдошларимиз орасида бундайлар бисёр. Мақоламиз қаҳрамони, Ўзбекистонда хизмат кўрсатган юрист яқинда ўзининг минг ойлигини нишонлаган Убайдулла Мингбоев ана шундай бахтга сазовор бўлган инсонлардан бири десак, муболаға эмас.\nУбайдулла Қурбонович 1939 йил Сурхондарё вилоятининг Денов туманида туғилган. Болалигида жуда кўп қийинчиликларни бошидан кечирган. Беш ёшида онаси, ўн етти ёшида эса отасидан айрилган. Унинг илм олишга иштиёқи зўр эди, бироқ фақат еттинчи синфни тугата олди, холос. Кейин эса турмуш ташвишлари унинг митти гарданига тушди…\nКунларнинг бирида газетадан Самарқанддаги Мичурин номидаги техникумга еттинчи синфни битирган ўғил-қизлар ўқишга қабул қилиниши тўғрисидаги эълонни ўқийди. Қанчалик қийин бўлмасин, шу билим юртига ҳужжат топшириб, ўқишга қабул қилинади. Лекин орадан кўп ўтмай отаси вафот этгани туфайли ўқишни тўхтатишга мажбур бўлади ва жамоа хўжалигининг фермасида ҳисобчи бўлиб ишлай бошлайди.\nУбайдулла ака “Етти пуштни билмоқ истаги” китобида ўша даврларни эслаб шундай ёзади: “Асосий вазифам чўпонларга меҳнат ҳақи ёзиш, уларни оёқ кийим билан таъминлаш, сут соғиладиган, солинадиган барча идишларнинг тозалигини текшириш, соғилган сутларни ҳисоб-китоб қилиш, сутнинг қаймоғини ажратиб, сўнгра қаймоқни куйдириб сариёғ сифатида тегишли жойларга топширишдан иборат эди. Мен иш давомида чўт уришни, табеллар тузишни, ойлик бериш учун ҳужжатлар тайёрлашни қунт билан ўргандим. Эрталаб тахминан соат бешдан тунги иккиларга қадар ишлар эдим…”\n1956 йил август. Ўқишга бўлган иштиёқ уни ҳамон тинч қўймасди. Шу боис, Термиз шаҳрида савдо ходимлари тайёрлайдиган бир йиллик курсга боради, аммо у ерда қабул тугаган экан. Ана шунда у ўрта мактабда саккизинчи синфдан ўқишини давом эттиришга қарор қилади ва Сариосиё туманидаги 1-мактабда ўқий бошлади. Ота-онаси йўқлиги учун унга мактаб интернатидан ётоқхона берилди. 1959 йилда ўнинчи синфни муваффақиятли тамомлаб, ҳарбий хизматга кетди.\n1962 йилнинг июль ойида ҳарбий қисмда йиғилиш бўлади ва унда 11 нафар аскар олий ўқув юртларига кириш имтиҳонларини топшириш учун юборилиши тўғрисида қарор қабул қилинди. Улар орасида Убайдулла Мингбоев ҳам бор эди.\nЎша пайтда имтиҳонлардан муваффақиятли ўтганлар ўқишни давом эттиришлари, ўта олмаганлар эса ҳарбий хизматга қайтиши лозим эди. Убайдулла Мингбоев Тошкент давлат университетининг ҳуқуқшунослик факультетига ҳужжат топшириб, талабалик бахтига муяссар бўлди.\n— Убайдулла Қурбонович билан бир даврда, бир институтда ўқиганмиз, ётоқхонада бир хонада турганмиз, — деб эслайди “Нуроний” жамғармаси республика Бошқаруви раиси, юридик фанлар доктори, профессор Шуҳрат Жалилов. — У кишининг талабалик йиллари осон кечмаганини биз курсдошлар яхши эслаймиз. Дўстимиз бир йилча институтга фақат аскарликдаги ҳарбий либосида келган. Табиийки, бу ҳол кўпчиликни таажжубга соларди. Ростини айтганда, бошқа уст-бошимиз ҳам бўлмаган-да. Дам олиш кунлари ёки дарсдан сўнг мардикор бозорга чиқиб, пул ишлаб топишга мажбур бўлардик. Чунки бизнинг чўнтагимизга пул солиб қўядиган оталаримиз йўқ эди.\nПахта теримида Убайдулла ака ҳаммамизга намуна эди. Пахтани жуда тез терарди, ҳатто баъзи дангасароқ йигитлар ибрат олиши учун Убайдулла ака билан ёнма-ён қаторга қўйиларди. Табиийки, улар буни ҳам эплашолмасди ва Убайдулла ака терган пахтани хирмонга таширди. Аммо кўпинча терилган пахталарни ҳам ташиб улгуролмасди.\nҲа, Убайдулла аканинг ҳаёт йўли кўпчилик ёшларимиз учун ибрат мактаби бўла олади, десам янглишмайман.\nУ.Мингбоев ўқишни битиргач, иш фаолиятини Тошкент шаҳри Шайхонтоҳур тумани ички ишлар бўлимида терговчиликдан бошлади. 1968 йилда Сурхондарё вилоят ички ишлар бошқармасида бош терговчи, 1969 йилда Ички ишлар вазирлигининг тергов бошқармасига бош терговчи этиб тайинланди. 1971 йилда Сурхондарё вилоят судининг судьяси, 1972 йилда эса вилоят суди раисининг ўринбосари бўлди. 1975 йилда Ўзбекистон Республикаси Олий суди судьяси этиб сайланди. 1978 йилдан 1987 йилгача Бухоро вилоят судининг раиси вазифасида ишлади.\n— Ўша йиллари собиқ марказдан юборилган Гдлян ва Иванов бошчилигидаги тергов гуруҳи Бухорода кўплаб кишиларни қамоққа тиқиб, мол-мулкларини мусодара қилган, ўзбошимчаликларни авж олдирган пайтлар эди, — дейди юридик фанлари доктори, профессор, суд ва прокуратура органлари фахрийси Мавжуда РАЖАБОВА. — Шундай кунларнинг бирида вилоят судига гдлянчилар уйлардаги бор мол-мулкларни мусодара қилиб олиб чиқиб кетгани, ўзларига тегишли мол-мулкни қайтариб берилиши сўралган ариза тушади. Табиийки, уларга қарши боришга ҳеч кимнинг ҳадди сиғмасди. Убайдулла Қурбонович ариза билан танишиб чиққач, ушбу даъво аризани шахсан ўзи кўришга қарор қилади. Мен вилоят прокурорининг ёрдамчиси сифатида ишда иштирок этиб, хулоса беришим керак эди. Убайдулла Қурбонович гдлянчилар дағдағасидан қўрқмай ишни кўрди ва мол-мулкнинг оила аъзоларига тегишли қисмини қайтариб бериш тўғрисида қарор чиқарди. Мана шу фактнинг ўзиёқ Убайдулла аканинг одил судья эканлигини тасдиқлайди.\n1987 йилда Убайдулла Мингбоев яна Олий судга судья бўлиб келди. 1990 йил март ойида Тошкент шаҳар судининг раиси, 1991 йил 12 июнда Ўзбекистон Республикаси Олий Кенгашида Олий суд раиси этиб сайланди.\nУ узоқ йиллар суд ҳокимиятини мустаҳкамлаш, одил судловни талаб даражасида олиб боришга салмоқли ҳисса қўшди. Бу борадаги самарали меҳнатлари эвазига “Ўзбекистонда хизмат кўрсатган юрист” фахрий унвони, “Олий малакали судья” даражаси берилди, қатор давлат мукофотлари соҳиби бўлди.\n— Бир кунлик адолат қирқ йиллик ибодатдан афзал, деган ҳикматни шиор қилиб олган Убайдулла Қурбоновичнинг ҳаёт йўлига назар ташласангиз, инсон ҳуқуқ ва манфаатларини ҳимоя қилиш, ҳақиқатни рўёбга чиқариш устознинг умр мазмунига айланганлигини теран ҳис этасиз, — дейди жиноят ишлари бўйича Қашқадарё вилоят судининг раиси Абдуқаюм МАҲКАМОВ. — Устоз билан Олий суд раисининг ёрдамчиси ва маслаҳатчи лавозимларида бирга ишлаган давримда бунга амин бўлганман. У киши кўплаб шогирдларига судьялик жуда машаққатли, катта сабр ва матонат талаб қиладиган масъулиятли касб эканлигини уқтириб чарчамаган. Мана шундай учрашувларда Убайдулла Қурбонович бир фикрни кўп такрорлайди: “Судья ўз хатти-ҳаракатлари билан бошқаларга ўрнак бўлиши, шу орқали фуқароларда судга, судьяга нисбатан ҳурмат ҳиссини уйғота олиши лозим. Ўзбекистон Республикаси номидан иш юритиши, давлат ва жамиятнинг ишончли вакили экани судьяларга бошқаларга нисбатан каттароқ масъулият юклайди. Шундай экан, судья ўзига билдирилган юксак ишончдан фақат юрт равнақи, қонун устуворлиги йўлида фойдаланиши, ҳуқуқий давлат қурилишига ўз ҳиссасини қўшиши, давлат, жамият ва виждони олдида пок, ўз қасамёдига содиқ бўлиши лозим”.\nУстознинг бу пурмаъно сўзлари судьялик касбига ҳавас қилаётган ёшларда илиқ таассурот уйғотиши шубҳасиз.\n— Мен Убайдулла ака билан илк бор 1995 йили Алоқа вазирлигининг юридик бўлими бошлиғи бўлиб ишлаб юрган кезларимда учрашганман, — деб эслайди фуқаролик ишлари бўйича Самарқанд вилояти суди раиси Маъруфжон Тажибоев. — У киши билан икки-уч дақиқалик суҳбатдан кейин суд тизими фаолиятига жуда қизиқиб қолдим. Тўғриси, мана шу қисқа суҳбатдан сўнг аввал фуқарони эшитиш, кейин фикр беришга ўрганганман, десам муболаға бўлмас. Биласизми, кейинчалик бир неча йил Бухоро вилоят суди раиси лавозимида ишладим. Бухоро халқи, аниқса, ёши улуғ инсонлар Убайдулла Қурбонович Бухоро вилояти суди раиси бўлиб ишлаган мустабид тузум даври жуда оғир бўлганини, ўша вақтда ҳам устоз адолат ва қонун устуворлигини таъминлашга ҳаракат қилганини кўп эслашади.\nУстоз ўзининг “Етти пуштни билмоқ истаги” китобида шундай ёзади: “ Инсон эсон-омон юрса, сабр-қаноат билан яшаса, кўп нарсани кўрар экан. Мен бу гапларни ўз ҳаётим мисолида айтяпман. Гоҳида ўйга толаман, мустақил Ўзбекистонимиз Олий судининг биринчи раиси бўлганимдан, биринчи Конституциямиз лойиҳасини тузишда иштирок этганимдан қониқиш ҳосил қиламан. Республикамизда биринчи бор “Судлар тўғрисида”ги Қонунни тайёрлашда ишчи гуруҳга раҳбарлик қилганимни ҳам, 30–35-йилларда қатағон қилинганларнинг, 83–86-йилларда “Ўзбеклар иши” деб ноҳақ қамоқда ётганларнинг кўпларига адолатли суд қарорлари чиқарганимизни ҳам Тангри таолонинг менга кўрсатган инояти, берган неъмати деб биламан. Ҳарқалай, бу ишлар ҳам осонликча кечгани йўқ. Гоҳида ҳар бир иш учун, ундаги ҳар бир тақдир учун бевосита кураш олиб боришга тўғри келди… Мен қаерда ва қайси мансабда ишламай, адолатли фикр юритишни ва ҳар ишда беғараз бўлишни касб қилдим, оиладагиларимдан ҳам, дўстларимдан ҳам, қўл остимда ишлайдиган шогирдларимдан ҳам шуни талаб қилдим”.\nУбайдулла Мингбоев 2002 йилда пенсияга чиқди. Бироқ бир кун ҳам уйда тинч ўтирмади. Таъкидлаш жоизки, Ўзбекистон Судьялари Ассоциацияси ва Суд тизими фахрийларини ижтимоий қўллаб-қувватлаш жамоатчилик маркази айнан Убайдулла Мингбоевнинг ташаббуси билан ташкил этилди. Мазкур ташкилотларнинг фаолияти самараси ўлароқ, юксак касб ва маънавий фазилатларга эга бўлган соҳа ходимлари таркибини шакллантириш мақсадида суд тизими фахрийлари билан алоқа йўлга қўйилди, “Устоз ва шогирд” мактаби яратилди. Доимо фахрийларимизнинг ҳолидан хабар олиш, ҳар байрамда уларни йўқлаб, кези келганда, бир дастурхон атрофида тўплаб, суҳбатларидан баҳраманд бўлиш гўзал анъанага айланди.\nБундан ташқари, катта ҳаётий тажрибага эга бўлган суд тизими фахрийлари ҳамда жамиятда катта обрў-эътиборга эга бўлган нуронийлар билан “Уч авлод учрашувлари” мунтазам равишда ўтказиб турилади. Бундай тадбирлар доирасида уч авлод вакиллари, яъни суд тизими фахрийлари, фаолият кўрсатаётган судьялар ва судьялик лавозимига захирада турган ёш номзодлар учрашиб, фахрий ҳамкасбларнинг ҳаётий тажрибаси билан ўртоқлашади, ўзаро фикр алмашади.\nУстоз ўз ҳаётий тажрибаси ва фаолиятидан келиб чиқиб, “Суд шундай ҳокимиятки…”, “Суд – фуқаролар ҳимоячиси”, “Олий суд: кеча ва бугун”, “Етти пуштни билмоқ истаги”, “Касби корим адолат бўлди”, “Истакларим” каби ўнлаб китоблар, рисолалар яратиб, китобхонларга тақдим қилди.\nФилология фанлари доктори, профессор Хуршид ДЎСТМУҲАММАД шундай ёзади:\n— Убайдулла Қурбоновичнинг қаламига мансуб “Адолат мезони” китобидан кўп таассуротлар олганман. Бир ўринда қалбни ларзага соладиган лавҳа ҳикоя қилинади. У кезлар устоз Тошкентдан эндигина Бухоро вилоятига хизматга юборилаётган эди. Жазосини кутиб турган жиноятчи “Ўлим жазосини берса ҳам Мингбоевнинг ўзи тақдиримизни ҳал қилсин!” дея мурожаат қилади. Тасаввур қилайлик, адолат туйғусини йўқотмаган одамнинг ҳукми билан ўлим топайлик, деган талабнома битишга нима мажбур қилган маҳкумни?\nҲаётда кам учрар, аммо жазо шундай белгилансаки, жиноятчининг ўзи ҳам ҳайратда қолса, қилган қилмишига яраша олган жазосига иқрор бўлса, судьянинг донишмандлигига, холислигига тан берса!\nҲа, Убайдулла Қурбонович ана шундай комил инсон, адолат курашчиси. У киши ҳамон ғайрат ва шижоат билан ўзининг кўп йиллик бой ҳаётий тажрибаси, амалий, маърифий ва ижодий фаолияти билан жамиятимиздаги янгиланишлар жараёнида фаол қатнашиб, халқимиз хизматига камарбаста бўлиб келмоқда.\nХабарингиз бор, Президентимизнинг тақдимномасига биноан, қаҳрамонимиз Ўзбекистон Республикаси Олий Мажлиси Сенати томонидан Ўзбекистон Республикаси Судьялар Олий Кенгашининг раиси этиб сайланди. Шу билан бирга “Нуроний” жамғармаси республика Бошқаруви ҳузуридаги Ҳуқуқни муҳофаза қилувчи органлар фахрийлари Жамоатчилик Кенгашини ҳам бошқариб келмоқда.\nЮрагида жасорат ва шижоат тобора барқ уриб, инсонларга эзгулик ва яхшилик улашиш йўлида янги марралар сари интилаётган, тиниб-тинчимас устозга юксак ишончни шараф билан адо этиши учун куч-қувват ва сиҳат-саломатлик тилаб қоламиз.


Ўйнаб гапирсанг ҳам, ўйлаб гапир\nЖорий йилнинг 29 октябрь куни пойтахтимизнинг Миробод туманида жойлашган «Evro Uborka» масъулияти чекланган жамиятига шубҳали бир қўнғироқ бўлди. Телефонда гапираётган номаълум шахснинг сўзлари корхона операторини шошириб қўйди.\n«Бу ички ишлар бўлимими? Менга аэропортдаги ички ишлар бўлимининг телефон рақами керак. Муҳим гапим бор эди. Яқинда аэропортда катта портлаш бўлади, шуни айтишим керак эди». Номаълум шахс шу сўзларни айтди-да, телефон гўшагини қўйиб қўйди.\nКорхонага сим қоққан бу кимса ким? Унинг гаплари қанчалик тўғри?\nОлиб борилган дастлабки суриштирув ишлари натижасида ички ишлар бўлимига эмас, корхонага қўнғироқ қилган шахснинг ким экани аниқланди. Маълум бўлишича, уяли телефон орқали қўнғироқ қилган бу кимса Жиззах вилояти Пахтакор туманида яшовчи, муқаддам судланган Т. Ж. экан. У оқибатини ўйламай, маст ҳолда юқоридаги қўнғироқни амалга оширган.\nАйни вақтда ҳолат юзасидан суриштирув ишлари олиб борилмоқда.


Калкулятордан тезроқ мўъжиза | www.ziyouz.uz\nБош саҳифа Илм ва фанБиологияКалкулятордан тезроқ мўъжиза\nКалкулятордан тезроқ мўъжиза\nЧоп этилган 13.03.2014 МуаллифZiyouz.uz\nМиямизнинг ҳеч бир имконияти мўъжиза-ҳисоблагичлардек ажойиб ва сирли эмас\nИстеъдод имконсизликдан устун\nТомошалар залида чироқ ёнди. Саҳнага тим қора костюм кийган, на цирк артисти, на конференсье ва на машҳур қўшиқчини эслатадиган киши чиқиб келди. Қўлида бундай жойларда кўриш унчалик одат бўлмаган бўр ва латта. Эстрада томошаси бошланди. Юзлаб мухлислар ижрочининг ҳар бир хатти-ҳаракатини кузатяпти.\n— Илтимос, — дея уларга мурожаат қилди «артист», — кўп хонали кўпайтирувчи ва кўп хонали кўпайтма айтинг ва мен билан биргаликда уларни кўпайтиринг.\n— Бир миллион беш юз тўқсон тўрт минг уч юз йигирма учни уч минг тўрт юз эллик олтига кўпайтиринг, — деб сўрайди зал.\nОрадан бир неча сония вақт ўтиб, доскада натижа пайдо бўлади — 5509980288.\n«Артист» эса залдагилар ушбу масалани қоғозда ҳисоблаб чиқишларини сабр билан кутади. Шундан сўнг у ҳисоб-китобларни қандай амалга оширгани билан ўртоқлашади.\nБундай истеъдод қандай юзага келади? Ҳар қандай тадқиқот ва ҳикоя унинг келиб чиқиши ҳақида тўлиқ маълумот бера олмайди. Мазкур камёб ҳолат қай даражада мўжизага яқин эканлигини билиш учун унга жонли гувоҳ бўлмоқ лозим.\nМана мутахассислар томонидан Осака хоним билан бирга амалга оширилган тажриба ҳақидаги маълумотлар. У киши 97 сонини ўнинчи даражаси билан илдиздан чиқариш амалини қисқа вақтда ечди. Сўнгра 40242074782776576 сонини кўз очиб юмгунча олтинчи даражали илдиздан ташқарига чиқарди. Хатосиз.\n1927 йили доктор Ости ва математик Цент-Лаге кўзи ожиз Луи Флерининг шундай хусусиятини синовдан ўтказдилар. Унга берилган топшириқлар орасида шундайи бор эди: маълум сонни қандайдир соннинг куби ва тўрт хонали сонга бўлиш. У мисолларни ечиш учун 28 сониядан кўп вақт сарфламади.\nБилимдон футбол ишқибози ва тақвим усталари\nБир вақтлар Грузиянинг Ванск туманида истиқомат қилган Арон Чиквашвили миясида мураккаб сонли операцияларни хатосиз ва чарчоқсиз амалга оширган. Унинг мўжизавий ўлчагичини синовдан ўтказишга қарор қилган дўстларидан бири Аронга қийин топшириқ беради. Шартга кўра, вундеркинд футбол бўйича «Спартак»\n(Москва) — «Динамо»(Тбилиси) матчи пайтида шарҳловчи иккинчи таймда нечта сўз ва ҳарф талаффуз қилганини ҳисоблаб чиқиши керак эди. Магнитофон билан бирга ишга киришган Арон шарҳловчи сўнгги сўзни айтиб бўлиши биланоқ, натижани эълон қилган: 17 минг 427та ҳарф ва 1835та сўз.\nБуни анъанавий йўл билан ҳисоб-китоб қилиш учун беш соат вақт кетди. Шундан сўнг юқоридаги жавоб тўғрилиги маълум бўлган.\nУларнинг орасида тақвимга оид топшириқларни бажаришга уста кишилар анча машҳур. Аср, йил, ой, ҳафта, кун, сутка, соат каби вақт ўлчов бирликларига доир ўнлаб операцияларни бир неча сонияда ҳал этишнинг ўзи бўладими? Улар 180 йил 1 январ пайшанба куни бўлганини айта олади. Улар Нерон вафоти билан Константинополнинг қулаши орасида қанча сония ўтганини ҳисоблаб беришади. Бир куни икки нафар «ўлчагич»дан бири Иноди шериги Дагберга ҳазил аралаш 28448723 йил 13 октябр қайси кунга тўғри келиши ҳақидаги саволни берган экан.\nМатематикларнинг фикрича, улар бир неча сонияда ҳисоблайдиган айрим масалаларни ҳал этиш учун одатда ойлаб вақт сарфланади. Шундан сўнг ҳам натижани текшириш учун узоқ муддат кутилади ёки ҳисоблаш машинасига мурожаат қилинади.\nИлмий тилда гипермнезия\nМўжизавий ҳисоблагич эгалари қандай методлардан фойдаланадилар? Бу истеъдод болаликдан ёки ўсмирликдан бериладими ёки ҳаёт давомида ўзлаштириладими? Психологлар хотиранинг камёб хусусиятини илмий тил билан «гипермнезия» деб аташади. Мазкур ҳолатни оддий тил билан тушунтириб беришнинг ўзи амримаҳол.\nАйтишларича, машҳур олим Гаусснинг отаси ўз ишчиларига ҳар ҳафтанинг охирида маош тўлар экан. Бир куни у ҳисоб-китобларни ниҳоясига етказаётган пайтда олдида ўтирган уч ёшли ўғли «Отажон, ҳисоб-китоб нотўғ-\nри бўлди! Аслида натижа мана бундай бўлиши керак эди» деган экан.\nҲисоблашни қайта амалга оширган ота фарзандининг гапи тўғри эканини англаб етди.\nБир неча йил олдин газеталар ёш математик Борислав Гаджански ҳақида маълумот тарқатди.\n— Борислав, 348517368454361458872 сонини йигирма тўртинчи даражали илдиздан чиқара оласанми?\nОрадан бир дақиқа ўтиб болакай шундай деди:\n— Энди 538436517832435456582 сонини ўттиз биринчи даражали илдиздан чиқариб бер-чи.\nОрадан олтмиш сония вақт ўтар-ўтмас шундай сон янгради:\nСаводли ва саводсиз вундеркиндлар\nСербиянинг Зренянине шаҳридан чиққан Борислав Гаджански ўн бир ёшида олий математикани университет дастури доирасида билиб, қоғоз-қаламсиз мураккаб математик амалларни бажара олган.\nБу каби истеъдоднинг пайдо бўлиш ҳолати ҳар хил. Айрим ҳолда у чақмоқ тезлигида юзага чиқиши мумкин. Кўпинча сонлар соҳасида устаси фаранг бўлган киши бошқа жабҳаларда аутсайдерга айланади.\nМўжизавий ҳисоблагичларнинг келажаги қандай кечади? Одатда уларнинг хусусияти кексалик ўз кучини бошлагунча такомиллашиб боради. Лекин айрим ҳолларда бундай индиго-болалар мактаб дастурини ўзлаштира бошлагач, уларнинг истеъдодлари ўз-ўзидан сўнади. Масалан, Ампер классик математика соҳасидаги билимларини бойитгани сари оғзаки ҳисоблаш маҳорати кучсизланиб борган. Бу борада Гаусс ва Эйлерга ҳавас қилса арзийди. Улар ҳар қандай вазиятда ҳам ўз истеъдодларини йўқотмай, балки уларни янада чархлаб борганлар.\nҚизиқарли томони шундаки, кўплаб мўжиза-ҳисоблагич эгалари ҳисоб-китобни қандай амалга оширганларини тушунтириб бера олмайди: «Ҳисоблаймиз қўямиз. Шу, холос. Лекин уни қандай қилиб амалга оширамиз, бу фақат Худога аён». Бундай жавоблардан ажабланмаса ҳам бўлади. Чунки уларнинг орасида айримларининг умуман саводи йўқ. Масалан, англиялик «калкулятор-одам» Бакстон ўқишни ҳам, ёзишни ҳам билмаган. Америкалик қора танли вундеркинд Томас Фаллер 80 ёшида саводсизлигича вафот этган.\nИзоҳлар — ҳар хил\nБундай инсонлар ҳамиша психологлар ва математикларни қизиқтириб келган. Уларнинг сирига айрим ҳолатларда ўзига хос изоҳ берилган вақтлар ҳам бўлган.\nХусусан, Урания Диамонди сонларни ранглар тимсолида кўрган: 0 — оқ, 1 — қора, 2 — сариқ, 3 — қизил, 4 — жигарранг, 5 — кўк, 6 — тўқ сариқ, 7 — ултрамарин (оч кўк), 8 — ёрқин мовий, 9 — тўқ жигарранг. У ҳисоблаш жараёнини рангларнинг туганмас симфонияси ёрдамида амалга оширган.\nМонде ва Калбюрн кўз ўнгида сонларни кимдир чизиб бераётгани ҳақида айтган. Улар шу сонларни ўқиб бериш билан чекланишларини билдирганлар. Ураниянинг акаси Перриклес Диамонди бу борада шундай дейди: «Сонлар бош чаноғимга қаэрдандир қуйилиб келади».\nИнодининг усули эса жуда оддий. Худди унинг ўрнига қандайдир овоз ҳисоблаб беришини айтган. Номаълум овоз ҳисоб-китоб қилгунча, у суҳбатни давом эттираверган ёки флейта чалган. Морис Дагбер эса бошни айлантирадиган масалаларга жавоб топиш учун скрипка чалган.\nИноди эса Франтсия фанлар академиясида ташкил этилган йиғинда ўзи қайта кашф этган классик усуллардан фойдаланишини билдирган. Текширув комиссияси вакиллари орасидаги Араго, Коши каби таниқли олимлар бир вақтлар Анри Монде феноменини ўрганган эди. Кошининг фикрича, ўтинчининг чаласавод ўғли Монде ҳисоблашда Нютон қоидаларини қўллаган экан.\nИнсон ва техника «дуэли»\nБундан анча йиллар олдин Франсиянинг Лилл шаҳрида таниқли физик, муҳандис, кибернетик, математик ва психологлар ҳакамлиги остида ўзига хос мусобақа ташкил этилди. Унда Морис Дагбер сониясига миллионлаб операцияларни амалга оширувчи электрон ҳисоблаш машинаси билан баҳсга киришди. Ўшанда Дагбер агар ЭҲМ еттита масалани унга берилган ўнта топшириқдан олдин ечиб бўлса, ўзини мағлуб сифатида тан олишини билдирганди. У ўнта мисолни 3 дақиқаю 43 сонияда ҳал қилган бўлса, «темир мия» ўз топшириғи учун 5 дақиқаю 18 сония сарфлади. Бугунги кунда фан-техника ютуқлари анча жадаллашиб кетгани учун юқоридаги каби «дуэл»ни ташкил этиб бўлмайди.\nШунга ўхшаш ақлий кураш Украина кибернетика институтида ҳам ташкил этилганини айтиб ўтмоқ жоиз. Унда ёш ҳисобловчи, политехника ўқув юрти аспиранти Игор Шелушков «Мир» русумидаги ва кўплаб ҳисоб-китобларни қисқа вақт ичида ечадиган (айни пайтдаги компютерлардан анча ортда қоладиган) ЭҲМга қарши «тафаккур ринги»га кўтарилди.\nҲакамлар ҳайъати таркибидан таниқли олимлар жой олганди. Франтсиядан фарқли ўлароқ, бу ерда одам ва техника учун бир хил шароит яратилди. Гап шундаки, айрим мисолларни машина тезроқ еча олади ва шундай масалалар ҳам борки, унга ечим излаш учун фақатгина миянинг ўзи етарли эмас. Шундан келиб чиқиб кибернетиклар ҳар икки тарафга ҳам бирдек мос тушадиган топшириқларни саралаб олдилар. Истеъдодли Шелушков бу сафар ҳам Дагбер каби техникани мағлубиятга учратди.\nМутахассисларнинг фикрича, феноменал ҳисоб-китоб қобилияти маълум маънода ўз-ўзини тарбиялаш, яъни тизимли машқлар қилишга ҳам боғлиқ. Сонлар чангалзорида узоқ вақт кезиб юрган одамлар улар орасидаги боғлиқликлар, уйғунликларни илғаб олишган ва бу уларга ҳисоблаш вақтини тежаш имконини берган.\nҲисоблаш тезлигини ошириш усуллари хусусидаги ва етарлича илмий асосларга эга бўлган илк назарий қўлланма Иккинчи жаҳон уруши пайтида тсюрихлик математик-профессор Я.Трахтенберг томонидан ишлаб чиқилганди. У «Тез ҳисоблаш системаси» номи билан машҳур.\nМазкур рисоланинг пайдо бўлиш тарихи ўзига хос. Трахтенберг 1941 йил натсистлар томонидан контслагерга ташланди. Одамзотга хос бўлмаган шароитда яшаб қолиш ва ўз руҳиятини меъёрда сақлаш учун олим ҳисоблаш тезлиги устидаги илмий изланишларини бошлади. Маҳбусликдаги даҳшатларга тўла тўрт йил ичида олим болалар ва катта ёшдагиларни тез ҳисоблашга ўргата оладиган қатъий тизим ишлаб чиқишга муваффақ бўлди. Урушдан кейин Сюрих математика институтини ташкил этиб, уни бошқарган олимнинг илмий усуллари дунёда машҳур бўлиб кетди. Трахтенберг системаси кўпайтириш, бўлиш, илдиздан чиқариш ёки унга киритиш жараёнини анча тезлаштирди.\nКўриниб турибдики, тезда ҳисоблаш усуллари сир эмас. Тизим бор экан, уни ўрганиш, ундан фойдаланиш имконияти ҳамиша мавжуд. Айниқса, таълим бериш жараёнида, хусусан, аниқ фанларни ўқитишда жорий метод ёрдамида интерфаол усуллар ишлаб чиқиш ва уларни амалиётга татбиқ этиш мумкин. Бу эса нафақат дарслар мазмунини янада бойитади, балки фикрлашга теранлик бахш этади.\n← Аввалги Аввалги Орзиқул Эргаш. Шоҳсанам (қиссалар)\nКейинги → Кейинги: Бионика олами: табиатдан «нусха олиш» мумкинми?


Сув ресурсларининг ифлосланиши – oliymahad.uz\nАнгрен шаҳридан юқоридаги сойларда микро-гидробиологик режимнинг аниқланган сифатлари Карабоурсойда, айниқса, кучли сезилаётган ва бутун оқим бўйлаб кам миқдорда маиший-хўжалик ифлосланишнинг борлигидан далолат беради.\n-барча кўрсатгичлар бўйича Ангрен шаҳридаги тадқиқ қилинган сув ҳавзаларининг ифлосланиши (гидрохимик, микробиологик, литогеохимик) унча юқори эмас;\n-сойлар ифлосланиш характери бу жараёнда маиший-хўжалик омилининг тадқиқ қилинаётган барча сойларда, айниқса бу жараён Карабаусойда кучли намоён бўлаётганига ҳамда ишлаб чиқаришдан ифлосланиш омили борлигига ишора қилади.\nТадқиқотлар даврида (1992-1994) микроорганизмларнинг умумий миқдори 0,98-3,6 млн. кл/см3 атрофида ўзгаради; сапрофитлар группасидаги бактериялар 0,042-0,90; БТКП 1,5-8,0 ва фақат кузда 1994-13 кл/см. Сезиларли санитарияга хилоф ўзгаришлар, сув оқимига кўра кузатилади. Гидробиологик кўрсатгичлар ҳам шуни кўрсатади. Сапробность индекси сезилмас даражада ошади ГП1 дан ГП2 га, 1,33 дан 1,47 гача. Шундай қилиб, Дукентсой бўйлаб қилинаётган тадқиқотларда сув сифати БГКП бўйича классификация қилинади ва сапробность индексига кўра 1993 йилнинг ёзи ва 1994 йилнинг кузида озгина ифлосланиш кузатилган тоза сув ҳисобланади. Сув ҳаракатининг йўналишига кўра ўсиб бораётган Карабаусойнинг санитария кўрсатгичлари анча юқори. Юқори гидропостда (3) БГКП миқдори 1993 ва 1994 йилларда мавсумга қараб 3-8 кл/см атрофида ўзгарди, бу сув сифат даражасига кўра тоза бўлганини кўрсатади. Бутун майдон бўйлаб йил сайин сувда хлорид ва сулфат миқдори ошиб бормоқда, хлор ва SO4нинг юқори кўрсатгичлари Дукентсой ва Атчисойда қайд этилади, яна Карабаусойнинг ўрта оқими ва Ангрен дарёси ирмоғида. Хлорнинг фоновой таркибида –5 мг/л, SO4 19 мг/л, 1955 йил учун ҳисобланганда, 70-йилларда грунт сувларида хлор ва SO4 кўпайган ва улар: хлор-6-18 мг/л, SO4-41-180 мг/л.\nБундан ташқари, сувда оғир элементлар таркиби бўлими ҳақидаги маълумотларни солиштириш шуни кўрсатадики, бутун кузатишлар даврида ичимлик суви учун белгиланган концентрациядан унча ошмаган ҳолда ўзгаришлар бўлди. Молибден, қўрғошин, марганец ва бошқа элементлар сувда 0,01-0,005 мг/л миқдорда. Алюминий, рух, мишьяк, кадмий ҳам оз миқдорда, баъзан тажриба уларнинг излари топилади.\nШундай қилиб, йиллар ўтгани сайин фойдали қазилма бойликлари ишлаб чиқарувчи соҳаларнинг техноген таъсири остида грунт сувларининг кимёвий таркиби ўзгармоқда, бу эса Оҳангарон дарёси воҳасининг кўплаб майдонларини эгалламоқда. Биз 1955, 1970-73 ва 1988 йиллардаги лаборатория анализларини кўриб чиқдик.\n1955 йилда грунт сувлари бутунлай гидрокарбонати НСО3 85-353 мг/л афтрофда. Тадқиқ қилинаётган майдоннинг шарқий қисми учун гидрокарбонат-сулфатли таркиб характерли, сулфат ионнинг миқдори 217 мг/л дан ошмайди. 1970-йилар бошларига келиб грунт сувлари бутунлай гидрокарбонат-сулфатли таркибда эди, 1998 йилга келиб ғарбий қисмда-сулфат-гидрокарбонатли, Атчисой қуйи оқимида SO4 408 мг/л га етади.\n1955 йилдан 1998 йилгача грунт сувларида минераллашув даражасининг ўзгариш динамикаси шуни кўрсатадики, 18 йил давомида бошланғич даврдаги паст минераллашиш (142-260 мг/л), айниқса, Оҳангарон дарёси водийсида аста-секин ўсиб борди. Фақатгина Дукентсой районида грунт сувларининг минераллашуви юқори –490 мг/л (фон-300 мг/л). 1970 йилга келиб, айниқса, водийнинг марказий қисимда сезилмас даражада минераллашув қайд қилинди. Охирги йилларда бутун майдондаги грунт сувлари юқори минераллашуви билан характерланмоқда(скв 4051-854 мг/л).\nТехногенез таъсирида Оҳангарон дарёси воҳасида бутун кузатувлар даврида, тоғ-қазилма бойликлар қазиб олувчи ва қайта ишловчи тармоқлар таъсирида грунт сувларининг минераллашув даражасининг доимий тарзда кўтарилгани қайд этилади. Худди шундай вазият сув қаттиқлиги кўриб чиқилганда ҳам кузатилади. 1995 йил учун 3,7 мг экв/л деб ҳисобга олинганда сув қаттиқлиги жуда паст (1,6-3,6 мг экв/л) фақат Дукентсой районида табиий қийматдан юқори (6,9 мг экв/л). 1970-73 йилларда тадқиқ қилинаётган майдоннинг катта қисмида сув қаттиқлиги ошиши кузатилади (5,5 мг экв/л), 1998 йилга келиб минераллашув миқдори ўсишининг умумий фонида грунт сувларининг қаттиқлиги 2-2,5 мартага ошди. Кучли ва жуда кучли ифлосланган йирик ҳудуд Ангрен аномалияси ҳудудининг шимоли-шарқида белгиланган. Бундан ташқари кучли ифлосланишнинг локал участкалари ғарбий қисмда автотрасса ва аҳоли яшаш пунктларининг экин майдонларида аниқланган.\nСП3 дан бошлаб 3 дан 10 гача ифлосланиш деярли ҳамма жойда. Кам ифлсланиш СП3 дан бошлаб 1 дан 3 гача Оҳангарон дарёсининг шарқдан ғарбгача томон воҳаси бўйлаб тадқиқ қилинаётган майдоннинг жанубий қисмида кузатилади. Водийнинг пасттекислик қисмидаги кам ифлосланиш, асосан ғарбий аномалия қисмига олиб борувчи майдонда локал тарзда тарқалган.\nТоза майдонлар СП3 картасида асосан аномалиянинг шимолий қисми майдонларида тарқалган. Сувнинг заҳарли элементлар билан ифлосланиш даражасини аниқлаш учун, ундаги ҳар бир элементнинг сувни ифлослаштиришдаги кўрсатгичи ҳисоблаб чиқилган. Юқори ўринни ифлослантиришда кадмий эгаллайди. Унинг Сойларни ифлослантиришдаги ҳиссаси 53 фоиз га тенг. Иккинчи ўринда I класс хавфликдаги элемент-қўрғошиндир, унинг ҳиссаси 27 фоизга тенг. Сезиларли ролда ифлослантиришда темир-10 фоиз. Алюминий ҳиссаси 75 фоиз, марганец ва рухнинг сойларни ифлослантириши жуда кам учрайди.\nкатта ўқитувчиси Шаджалилов Шоғиёс\n2356200cookie-checkСув ресурсларининг ифлосланишиno\nОлдингиКўчмас мулк ва унинг турлари (2)Кейинги“Хатмона – 2021” битирув тадбири


Путин ва Трамп қачон учрашиши мумкинлиги айтилди\n15:47 / 30.01.2017\nРоссия президенти Владимир Путин ва Америка етакчиси Дональд Трампнинг учрашуви жорий йилнинг июль ойида Германиянинг Ҳамбург шаҳрида бўлиб ўтиши режалаштирилган G20 саммитига қадар ўтказилиши мумкин.\nБу ҳақда Путин матбуот котиби Дмитрий Песков маълум қилди.\n«Катта эҳтимол билан, ҳа», - деган Песков президентларнинг учрашув имконини кўриб чиқиш ҳақидаги вазифаси, улар саммитга қадар учрашишларидан дарак берадими, деган савол жавобан.\nПесков сўзларига кўра, ёрдамчилар учрашувнинг барча жиҳатларини жиддий тарзда ўрганиб чиқишади.\nМатбуот котибининг таъкидлашича, икки давлат етакчиси ўртасида бўлиб ўтган телефон мулоқоти яхши ва конструктив бўлган.\n«Америкаликлар Россияга ҳурмат билан муносабатда экани таъкидланди. Путин эса Россияда ҳам шундай кайфият ҳукмронлигини айтди. Бу суҳбат жуда ҳам муҳим аҳамиятга эга бўлди», - деди у. Аввалроқ Россия ташқи ишлар вазири Сергей Лавров Путин ва Трамп мулоқоти сиёсий жиҳатдан ҳам, инсонийлик жиҳатидан ҳам яхши бўлганини маълум қилганди.


“ТЕМУР ФАЙЗ” — БОЛАЛАРНИНГ ФАЙЗЛИ МАСКАНИ\nСамарқанд шаҳридаги “Темур файз” нодавлат мактабгача таълим муассасаси ҳовлисига қадам ташлагандаёқ кишининг кўнгли яйрайди. Озодалик, ободонлик, болажонларга яратилган қулайликларга ҳавас қилса арзийди. Ҳар томонлама гўзал ва файзли уч қаватли бинонинг ўзиёқ мамлакатимизда мактабгача таълим соҳасида хусусий мулкчиликнинг ўрни муносиб эканлигидан далолат беради.\n—Ўзбекистон Республикаси Президентининг “Мактабгача таълим тизими бошқарувини тубдан такомиллаштириш чора-тадбирлари тўғрисида”ги 2017 йил 30 сентябрдаги фармони ҳамда 2017 йил 30 сентябрдаги “Ўзбекистон Республикаси Мактабгача таълим вазирлиги фаолиятини ташкил этиш тўғрисида”ги қарорида белгиланган вазифаларни самарали бажарилишини таъминлашга эришиш бугунги кундаги энг асосий вазифамиздир, — дейди МТМ мудираси Дилфуза Равшанова. —Шаҳар МТМларида ташкил этилаётган турли тадбирлардаги иштирокимиз ана шу вазифанинг амалда бажарилишига яқиндан кўмак бермоқда. Ходимлар билан соҳамиздаги муҳим масалалар, бола тарбияси борасидаги янги услублар ҳақида доимий суҳбатлашиб турамиз.\nМудира МТМда амалга оширилаётган ишлар ҳақида ҳикоя қилади. У биз билан суҳбатлашаяпти-ю бир зум кўзларини яйраб ўйнаётган болажонлардан узмайди.\n—Ҳар йили 1 июнь —Халқаро болаларни ҳимоя қилиш куни муассасамизда кенг нишонланади, — дейди тарбиячи Светлана Кузьмина. —Бу кунда болалар учун кўплаб тадбирлар, байрам томошалари уюштирамиз. Масалан, жорий йилда “Мен бахтли оила фарзандиман”, “Мен оиламни яхши кўраман” мавзуларида расмлар танлови ўтказдик. Танловда барча болажонлар қатнашиш истагини билдиришди. Нафақат байрамларда, балки, йилнинг исталган санасида муассасамизда бундай тадбирлар ташкил этилади.\nНодавлат мактабгача таълим муассасаси 2009 йилдан фаолият кўрсата бошлади. Ҳозир бу ерда 160 нафар кичкинтой тарбияланаяпти. Машғулотлар ўзбек ва рус тилларида олиб борилмоқда. Рақс, спорт гимнастикаси, бадиий гимнастика, шахмат-шашка, инглиз тилини ўрганиш бўйича ташкил этилган бир қатор тўгараклар ишлаб турибди. Уларда иштирок этиш кичкинтойларнинг жону дили.\nМТМда ўз ишининг моҳирлари, тажрибали тарбиячилар, энагалар меҳнат қилишади. Педагог Мунаввар Қобилова, ҳамшира Рузанна Сагаманова ишда ҳамиша бошқаларга ибрат. Нодира Равшанова, Светлана Кузьмина, Наталья Кудрявцева, Юля Шапаволова, Светлана Умарова, Нафиса Мухторова, Зулайҳо Сатторова, Нина Гаркушева каби тарбиячиларнинг болажонлигидан ота-оналар хурсанд.


Бу дунё шунақа ўзи: Қирғинчи-террорист нимага бундай қирғин қилганинининг сабабларини тополмаётган Лас-Вегас полициясининг боши қотмоқда - «HARAKAT» XABAR AGENTLIGI :: Independent News Agency Harakat. Узбекистан, новости Узбекистана, политика Узбекистана, оппозиция Узбекистана\n15:17 - Бу дунё шунақа ўзи: Қирғинчи-террорист нимага бундай қирғин қилганинининг сабабларини тополмаётган Лас-Вегас полициясининг боши қотмоқда\nЯкшанба куни, яъни 1 октябрда Лас-Вегас шаҳри марказидаги майдонлардан бирида бўлаётган концерт тамошабинларини шу майдон четидаги меҳмонхонанинг 32-чи қаватидан ўққа тутиб, 58 ёки 59 кишини ўлдирган, тахминан 500 кишини ярадор қилган 64 ёшли Стивен Пэддок (Stephen Paddock) нимага бундай ишга қўл урганини тушунолмаётган давлат органларнинг боши қотгани ҳақида хабарлар тарқатилмоқда. Бу воқеа – АҚШнинг тарихидаги энг “қонли қирғин” бўлганлиги айтилмоқда.\nЛас-Вегас террористи ўтган йили 33 та қурол сотиб олган, унинг ҳаммаси бўлиб 50 га яиқин қуроли бўлган. Террористнинг ўзи уларнинг анчасини яна ҳам тез отадиган қилиб мукаммалаштирган экан. Яъни, у Лас-Вегасдаги террорига узоқ вақт ва жуда пухта тайёрлангани шубҳасиз.\nУ хотини билан анча йиллар илгари ажрашган, уларнинг фарзандлари бўлмаган. Охирги йўлларда Мэрилу Дэнли (Marilou Danley) исмли, асли филиппинлик аёл билан расмийлаштирилмаган, ҳозир кўп ишлатиладиган ифода билан айтсак, “фуқаролик хотини” сифатида яшаган. Қирғин кунидан аввалроқ у хотин ўз мамлакати Филиппинларга кетган, ўша пайтда Стивен Пэддок Филиппинлардаги қандайдир банк ҳисобига 100 минг доллар пул ўтказган экан. Бу пул Мэрилу Дэнли учун юборилгани тахмин қилинмоқда. Қирғиндан кейин у хотин Лас-Вегасга қайтиб келди ва ҳозир тергов органларига ўз истаги билан керакли кўрсатмалар бермоқда.\nХуллас, хабарларга кўра, бу қирғин-террорнинг сабабларини тополмаётган полициянинг боши қотмоқда эмиш. Аслида, бош қотиришнинг ҳам кераги йўқ - бу дунё шунақа ўзи. Демак, дунёни ўзгартириш керак.\nЎтган йилги сайловолди кампанияси даврида оддий фуқароларнинг қуролга эга бўлиш ҳақларини тиш-тирноғи билан ҳимоя қилган Доналд Трамп террористни “касал ва жинни одам” деб баҳолади ва одамларда қурол бўлиши масаласини кейинроқ муҳокама қиламиз деди. Бугун Доналд Трамп Лас-Вегасга келиши кутилмоқда. У кеча АҚШнинг ярим расмий ҳудуди ҳисобланадиган Куба билан чегарадош Пуэрто-Рикога келиб, яқинда Атлантик океандан келган бўрон остида катта ҳалокатларга учраган ярим-ватандошларига ҳамдардлик билдирди, керакли ёрдам берилиши ҳақида ваъдалар берди.\nРасмларда - Мэрилу Дэнли ва Стивен Пэддок.


Франция: Социалист ўнг марказчига қарши\nФранция президентлигига ўтказилаётган сайловнинг 6 майга белгиланган иккинчи босқичида номзодлардан икки нафари – ўнг марказчи Николя Саркози ва социалист Сеголен Руаяль ўзаро куч синашадиган бўлди.\nСайловнинг 22 апрель куни ўтказилган биринчи босқичида марказчи Франсуа Байру учинчи, ашаддий ўнгчи куч – “Миллий фронт” етакчиси\nЖан-Мари Ле Пен тўртинчи ўринни эгаллади.\nЯкшанба кунги овоз беришга сайловчилар фавқулодда фаол қатнашди. Овоз бериш участкаларига сайловчиларнинг 84 фоизи келди.\n6 майга белгиланган иккинчи босқич ўнгчилар билан сўлчилар ўртасидаги анъанавий курашнинг навбатдаги босқичи бўлиши аниқ кўриниб қолди.\nОртда қолган босқичда сайловчилар овозларининг 31 фоизи ўнг марказчи Н.Саркозига, 26 фоизи сўлчи С.Руаялга насиб этди. Улар биринчи босқичдаёқ ғолиб бўлиши учун сайловчиларнинг 50 фоизидан кўпроғи қўллаб-қувватлашига эришиши зарур эди.\nОвоз бериш участкаларига сайловчиларнинг қарийб 85 фоизи келгани французларнинг сайловга катта қизиқиш билан қараётганини кўрсатиб турибди.\nМаҳаллий таҳлилчилар бу қизиқишни Н.Саркозининг ҳам, С.Руаялнинг ҳам Иккинчи жаҳон урушидан кейин туғилган авлодга мансуб экани билан изоҳламоқда.\nФранция президентлигига сайлов мамлакат бир қанча муаммоларга дуч келиб турган шароитда - ишсизлик даражаси баланд, давлат қарзи тез ўсаётган, араб ва Африка мамлакатларидан келган иммигрантлар болаларининг француз жамиятига интеграциялашуви ўта қийин кечаётган вазиятда ўтказилмоқда.\n“Президент сайловининг биринчи босқичи демократиямизнинг ғалабаси бўлди. Сайловчиларнинг овоз беришда фаол қатнашгани уларнинг ҳеч кимга ўз номидан иш кўришга изн бермаслиги далолатидир. Мени биринчи, Руаяль хонимни эса иккинчи ўринга қўйиш билан сайловчилар Франциянинг ривожи масаласидаги баҳс-мунозараларни якунига етказиб қўйиш истагида эканини намойиш қилди”, - деди сайловнинг биринчи босқичидан сўнг тарафдорлари олдида нутқ сўзлаган Н.Саркози.\nАгар сайланиб қолса, Франция тарихида аёллардан чиққан биринчи давлат бошлиғи бўладиган социалист С.Руаяль сайловолди кампанияси давомида, ўнг марказчи Саркозидан фарқли ўлароқ, Франциянинг ижтимоий таъминот тизимини сақлаб қолишни, иқтисодиётда давлатнинг ролини кучайтиришни ваъда қилиб келди.\n“Бугун мен нафақат социалистман. Мен барча сўлчиларни ва экологик ҳаракат тарафдорларини бирлаштириб, янада олға кетишим керак”, - деди 23 апрель куни Парижда қилган чиқиши чоғида С.Руаяль хоним.\nУ сайловчиларни овоз беришнинг иккинчи даврасига даъват қилар экан, Францияни чин инсоний қадриятлар эъзозланадиган мамлакатга айлантиришга жазм этганини таъкидлади.\nФранция президенти сайловининг биринчи босқичида Н.Саркози ва С.Руаялдан ташқари яна 10 номзод иштирок этди. Улардан баъзилари ўз тарафдорларини С.Руаяль учун овоз беришга даъват қилажакини билдирди.\nБироқ 22 апрель кунги овоз бериш натижалари бўйича учинчи ва тўртинчи позицияларни эгаллаган сиёсатчилар иккинчи даврада кимни қўллашини ҳозирча билдирмай турибди.


1. VODIYMEDIA башорати: "Байер" бугун сенсацияни деярли амалга оширади, "Монако" эса дарвозасидан гол чиқариб чарчайди!\nБугун Европа чемпионлар лигаси нимчорак финалида иккита жавоб ўйини бўлиб ўтади. Мадридда “Атлетико” Германиянинг “Байер” клубини қабул қилса, Монакода “Манчестер сити” маҳаллий “Монако”га қарши майдонга тушади.\n2. «Навбаҳор»нинг мустаҳкам пойдевори. Испаниялик мутахассис ёш футболчиларни кўрикдан ўтказди\nКико Зунига наманганлик футболчи болакайларнинг иқтидорига юксак баҳо берди: Кучлилик ва абжирлик ўзбекнинг қонида бор, бу болалардаям шу хислатларни кўряпман. Уларга фақат етарли шароит ва маҳоратли мураббийлар керак, холос. Мен Испания болаларини энг савияси баланд, деб баҳолайман ва иқрор бўлдимки, Ўзбекистон ёшлари ҳам улардан асло кам эмас экан.


Fevral 2018 – "Kattaqo'rg'on tongi"\nИННОВАЦИОН ТЕХНОЛОГИЯЛАР ЁШЛАР НИГОҲИДА\n24.02.2018 15.03.2018 nashriyot\nЎрта махсус, касб-ҳунар таълими марказининг 2017 йил 28-декабрдаги 5-сонли видеоселектр йиғилиши баёнининг 2.5-банди ҳамда таълим муассасаларида илмий тадқиқот ва инновация фаолиятини, энг аввало, таълим олаётган ёш авлоднинг ижодий ғоялари ва ишланмаларини ҳар томонлама қўллаб-қувватлаш ҳамда рағбатлантириш, шунингдек, ушбу фаолиятда иқтидорли ёшлар фаол иштирок этиши учун қулай шароитлар яратиш мақсадида Каттақўрғон тиббиёт коллежида “Инновация” тўгараги иш бошлади. Коллежда тўгарак қатнашчилари учун замонавий жиҳозлар билан жиҳозланган хона ажратилди.\nМАҲОРАТ ВА ИШБИЛАРМОНЛИК УЙҒУНЛАШСА\nМамлакатимизда кичик бизнес ва хусусий тадбиркорликка кенг эътибор берилмоқда. Айниқса ёшлар орасида тадбиркорлик фаолияти билан шуғулланувчиларнинг сони кундан-кун ортиб бормоқда. Таълим муассасасини тамомлаб банкдан олинган кредит эвазига ўз кичик бизнесини йўлга қўйиб, ўзи тенги ёшларни ҳам иш билан таъминланишида ҳисса қўшаётган ёшлар бугун шаҳримизда ҳам талайгина. Моҳирлик билан яратган чеварлик маҳсулотлари орқали бугун ўзининг талайгина мижозларига эга бўлган Муниса Бекназаровани ана шундай ёшлардан десак муболаға бўлмайди. Биз якка тартибдаги тадбиркор Муниса Бекназарова билан унинг иш фаолияти ҳақида суҳбатлашдик. Муниса авваламбор, сизнинг тадбиркорлик фаолиятингизга ривож тилаймиз. Айтингча, сизда бу ишга иштиёқ…\nКаттақўрғон шаҳрида 2018 йилнинг 1 февраль ҳолатига давлат рўйхатидан ўтган тадбиркорлик субъектлари умумий сони 595 тани ташкил этиб, фаолият кўрсатаётган тадбиркорлик субъектлари сони 571 тага этди. Жорий йилнинг январь ойида 23 та тадбиркорлик субъектлари ташкил этилди. Шу жумладан, янгидан ташкил этилган 23 та тадбиркорлик субъектларининг асосий қисми яъни, 10 таси ёки (фаолият кўрсатаётганларга нисбатан) 1,8 % и саноат соҳасига, 6 таси ёки 1,1 % и қишлоқ, ўрмон ва балиқ хўжалиги соҳасига, 3 таси ёки 0,5 % и савдо соҳасига, 2 таси ёки 0,4 % и соғлиқни сақлаш ва ижтимоий хизматлар…\nIqtisodiyot, Jamiyatfaoliyat, gazeta, kattaqo'rg'on, tongiLeave a comment\nХалқимизнинг севимли санъаткорларидан бирининг мана шу сўзлар билан бошланадиган қўшиғи халқ орасида анчагина машхўр бўлди десам адашмайман. Унинг кўпчилик қалбидан жой олганига сабаб шеърдаги сўзларнинг айнан инсон қалбига жуда яқин кириб борганлигида деб ўйлайман. Ҳақиқатдан ҳам “меҳрнинг нархи қанча” бўлиши мумкин. Аслида бу туйғуни нархлаб бўлармикан.\nОЛТИН ҲАҚИДА БИЛАСИЗМИ?\nАёлларимизнинг зебу зийнат маҳсулотлари асосини нодир металл – олтин ташкил этади. Унинг табиатда тарқалиши, физик-кимёвий хоссалари ва олиниши ҳақида билиш ҳамма учун бирдек қизиқ ҳисобланади. Олтин қуйидагича белгиланади: Au. Aurum лотинча “aurora” сўзидан олинган бўлиб “шафақ” деган маънони англатади. Олтин қадимдан маълум бўлган ўн бир металларнинг бири саналади. Табиатда олтиннинг 1 та барқарор изотопи бор, унинг 2 та радиоактив изотопи ҳам аҳамиятга эга. I ва III валентли бўлади. Олтин табиатда эркин (бирикма ҳолида эмас) оддий модда тарзида майда заррачалар шаклида кварсга ёки кварсли қумга аралашган ҳолда, баъзан йирик бўлаклар –…\nЮртимизда маҳалла азалдан тарбия, маърифат ва маънавият ўчоғи бўлиб келган. Истиқлол туфайли эса у миллий анъана ҳамда қадриятларимизга асосланган демократик институт сифатида шаклланди, ҳуқуқий мақом, кенг имконияту ваколатларга эга бўлди. Оила институтини мустаҳкамлаш, уларни моддий ҳамда маънавий қўллаб-қувватлаш борасида ҳам маҳалланинг ўрни беқиёс. Хусусан, Хотин-қизлар қўмитаси, Маънавият тарғибот маркази ҳамда бошқа қатор ҳамкор ташкилотлар кўмагида эрта никоҳ ва ёш оилалар ажралишининг олдини олиш мақсадида ўтказилаётган турли тадбирлар ўз самарасини бераётир.\n“Ўзингга эҳтиёт бўл, қўшнингни ўғри тутма” деган гўзал бир нақл бор халқимизда. Болалигимда кўп эшитардиму, лекин, эътибор бермаган эканман. Бир воқеа ҳеч эсимдан чиқмайди. Кўчамизда Шакар она, Қиммат она, Мунаввар она, Шукрнисо хола деган аям тенги аёллар бўлишарди. Аксарият бу аёлларнинг турмуш ўртоқлари урушдан қайтмаганди. Бу жафокаш аёллар тақдирга тан бериб, бир ёйинки икки нафар фарзандларининг тарбиясини, уларни боқиш, вояга етказишидек оғир заҳмат юкини ўз елкаларига олишган эди. Кимдир бичиш, тикиш қилар, кимдир завод, фабрикага бориб ишлаб келарди. Лекин ҳеч қачон ҳаётдан, ўз қисматидан нолиганини эшитмаганман. Ҳол бақудрат рўзғор тебратишарди.…\nЭЛ ФАРЗАНДИ ЭДИ\n1969 йил қишнинг қаҳри қаттиқ келди ўша йили. Совуқ ўз найзасини санчаётган кунларнинг бирида Каттақўрғон узра нохуш хабар тарқалди. Шаҳар ижроия кенгаши раиси, салоҳиятли раҳбар, элнинг асл фарзандларидан бири Низомиддин Зокировнинг бевақт вафоти биз санъаткорларни ҳам чуқур қайғуда чўмдирди. Кечагидек ёдимда. Шу куни Каттақўрғон шаҳар драма театри биноси ҳам мотам либосида эди. Минглаб каттақўрғонликлар, Тошкенту – Самарканд, Қашқадарё ва атроф шаҳар, туманлардан Низомиддин ака билан видолашиш учун келган дўсту-қариндошлар марҳумнинг театр фойесига қўйилган тобути томон талпинишар, Зокировлар оиласига ҳамдардлик билдиришар, театр машшоқлари маҳзун наволарни чалиб юракларни эзишарди. Эл ўзининг доно,…\nРеспубликамиз Президенти Ш.Мирзиёев 2018 йил 2 февралда “Хотин-қизларни қўллаб-қувватлаш ва оила институтини мустаҳкамлаш соҳасидаги фаолиятни тубдан такомиллаштириш чора-тадбирлари тўғрисида” фармон қабул қилди. Фармонда кўрсатилишича жамият ва давлат ҳаётида фаоллик ва ташаббускорлик кўрсатган, ўзининг самарали меҳнати билан оиланинг шаклланиши ва фаровонлиги мустаҳкамланишига, оналик ва болалик муҳофазасига муносиб ҳисса қўшган хотин-қизлар учун “Мўътабар аёл” кўкрак нишони таъсис этилди.\nОИЛАГА ЭЪТИБОР – КЕЛАЖАККА ЭЪТИБОРДИР\nМамлакатимиз Президенти Ш.Мирзиёев 2017 йил якунига бағишланган йиғилишида хотин-қизлар, уларнинг муаммолари, содир бўлаётган жиноятларда аёлларнинг улуши кўпайиб бораётганлиги ҳақида гапирди. Кўрсатилган салбий ҳолатлардан келиб чиқиб, унинг илдизи нафақат хотин-қизларда, балки носоғлом муҳитда дея таъкидланди. Дарҳақиқат, баъзи ҳолларда аёлларимизнинг хуқуқий ва ижтимоий манфаатлари ҳимояга муҳтож бўлиб қолади. Шундан келиб чиқиб, давлатимиз раҳбарининг таклифига биноан хотин-қизлар қўмитаси, қолаверса бутун тизимни қайта кўриб чиқиш вазифаси қўйилди.\nJamiyatfaoliyat, gazeta, kattaqo'rg'on, tongiLeave a comment\nКИТОБ ЯХШИЛИККА ЧОРЛАЙДИ\nКитоб инсонни комилликка етаклайди. Ҳаёт қоидалари, яшаш санъатини ўргатади. Китоб ўқиш инсон қалбини гўзаллаштиради, ҳаётдаги мақсадни англашга ва қийинчиликларни енгишга ёрдам беради. Китобхон инсонлар ҳаётда ҳам фаол бўлишади, муваффақиятга тез эришадилар. Ахборот технологиялари ривожланиб бораётган бир вақтда инсонларнинг китобга бўлган эҳтиёжлари ҳам кундан кунга ортиб бормоқда.\nРеспубликамизнинг Биринчи Президенти И.А.Каримов таваллудининг 80 йиллиги юбилейи нишонланаётган шу кунларда Ингичка қўрғони фуқаролари ва жамоатчилик вакилларидан иборат катта гуруҳ Самарқандда – муқаддас қадамжолар зиёратида бўлдилар. Ингичкаликлар аввало, Ҳазрати Ҳизр қабристони- Президент И.Каримовнинг мангу макон топган қабрини зиёрат қилдилар. Қуръони Карим оятларидан тиловат қилинди.\nХАССОС ҚАЛБ СОҲИБИ\n09.02.2018 12.02.2018 nashriyot\nТарихдан маълумки, ҳар бир халқ маданий-миллий қиёфасини аниқ белгиловчи буюк олимлари, йирик адиб ва шоирлари, одил ҳукмдорлари номини эъзозлаб келишган. Ўзбек халқи мумтоз адабиётнинг икки буюк вакили: Алишер Навоий ҳамда Заҳириддин Муҳаммад Бобур билан ҳақли равишда фахрланадилар. Алишер Навоий довруғи унинг адабий ижоди муносабати билан бўлса, Бобур овозаси унинг “Бобурнома”си ва одил шоҳлиги туфайлидир. Кишилик тарихида Бобур каби иқтидор ва фазилатлари беқиёс инсонлар жуда кам учрайди. У буюк подшоҳ, бобурийлар сулоласининг асосчиси, атоқли давлат арбоби, саркарда, кўпқиррали фаолият ва ижод соҳиби, шу билан бирга донишманд тарихчи, заковатли олимдир.\nJamiyat, Madaniyatfaoliyat, gazeta, kattaqo'rg'on, nashriyot, tongiLeave a comment


hidoyat.uz – “Мовароуннаҳр” нашриётининг сайти - КАЪБАНИ ОБОД ЭТГАНЛАР\nКАЪБАНИ ОБОД ЭТГАНЛАР\n...Бизга қўшни маҳаллада умри косибчиликда ўтган бир отахон истиқомат қилади. Бир ўғил, уч қизи бор – барчалари уйли-жойли бўлишган. Уларнинг оиласи маҳалладаги намунали хонадонлардан ҳисобланади. Сабаби, Зиёвуддин ота ва унинг аёли фарзандларига гўзал тарбия бериб, уларни соғлом фикрли этиб камол топтирганлар. Дилбандлари оёққа туриб, эл корига ярайдиган инсонлар бўлиб вояга етгунларига қадар ота-она тиним билмай ҳалол меҳнат қилишган. Косибчилик орқасидан рўзғорини бутлаб, ҳатто маҳалла-кўй, қариндош-уруғ, дўст-биродарлари орасидаги муҳтожларга моддий-маънавий кўмак беришган.\n...Ҳаж мавсуми яқин эди ўшанда, кўпчилик улуғ сафарга тайёргарлик кўраётган паллада отахоннинг ўғли ҳузуримга келди ва хайрли йўлда сарф этиш учун маблағи борлигини айтди.\n– Маҳалламизда серфарзанд бир оила бор, – деди у сўз бошлаб. – Камхарж бўлгани учун уларга ҳар замонда ёрдам бериб турардик. Яқинда билдим, катта ўғлининг ёши ўттизга яқинлашиб қолибди, аммо уни уйлантиришга имконлари бўлмаяпти. Шу боис, оиламиз аҳли билан келишиб, қўшнимиз ўғлининг никоҳ тўйига қарашиб юборадиган бўлдик. Ҳаж ибодатига деб йиғиб қўйган сармоямизни олиб чиқдик. Қўшнимизнинг ночор аҳволини билатуриб, ҳаж сафарига чиқишга истиҳола қиляпмиз...\n...Маблағни ўзларига топширишимиз ҳам мумкин эди, лекин кўнгиллари ўксимасин, деган андишага бордик, эҳсонни сиз орқали, махфий амалга оширмоқчимиз... Агар мумкин бўлса, “Маҳалладаги энг намунали оила бўлганингиз учун мукофот”, дебми, хуллас, бир йўлини топиб, шу пулларни айнан ўғлининг тўйига сарфлаши учун топширсангиз, деган илтимос билан келдим...\nБир инсон кўнглини ранжитмоқ – Каъбани вайрон қилиш демакдир. Лекин бир ўксик дилни яйратмоқ, унга қувонч бахш этиш гўё вайрон бўлган Каъбани тиклаган, обод этган билан баробар деб айтилади ҳикматларда. Шу маънода, бу инсоннинг илтимосини ўзи айтганидай бажардик ва дуога қўл очдик: “Ё Аллоҳ, аввало, ушбу хайр-эҳсонни улуғ даргоҳингда мақбул айлагин, унга ҳаж ибодатининг савобини бергин, унинг каби нияти холис, одамлар кўнглини авайлаб-улуғлайдиган солиҳ фарзандларимиз сафини кенгайтиргин. Парвардигоро, шундай олижаноб бандаларингни икки дунё саодатига мушарраф айла!..”\nДарҳақиқат, инсон ҳаёти моддий ва маънавий борлиқдан иборат. Демак, киши маънавиятини юксалтириши ҳамда моддиятини тузатиш учун тинимсиз ҳаракат қилмоғи, ғайрат кўрсатмоғи талаб этилади. Ушбу ояти карима фикримиз тасдиғидир: «Инсонга фақат ўзи қилган ҳаракатигина (мансуб) бўлур. Унинг қилган саъйи (ҳаракати) яқинда (қиёматда) кўринур. Сўнгра у тўла жазо (ёки мукофот) олур» (Нажм, 39–41).\nНаманган шаҳридаги «Яҳёхон тўра» жоме масжиди имом-хатиби\n634 марта ўқилган.


Жаҳон шеърияти | Страница 12 из 128 | www.ziyouz.uz\nБош саҳифа Жаҳон шеърияти (12)\nҚадимги юнон шеърияти (4)\nҚорақалпоқ шеърияти (21)\nЛотин Америкаси шеърияти (59)\nРус шеърияти (70)\nТожик шеърияти (60)\nТурк шеърияти (56)\nУйғур шеърияти (14)\nФорс шеърияти (38)\nКарим Қурбоннафасов (1929-1988)\nЧоп этилган 17.02.2018 31.03.2018 МуаллифZiyouz.uz\nКарим Қурбоннафасов (Kerim Gurbannepesow) — Туркманистон халқ ёзувчиси, Маҳтумқули номидаги Давлат ва ёшлар мукофоти соҳиби. Туркманистоннинг Кўктепа туманидаги Юлғун қишлоғида туғилган. Ёш Керим шеъриятга эрта қизиқади. Унинг дастлабки машқлари “Мудом тайёр” газетасида, “Тўқмоқ” сатирик журналида босилади. 1951 йилда шоирнинг илк давоми…\nҲэнрик Арнолд Вергеланн (1808-1845)\nЧоп этилган 17.02.2018 17.03.2018 МуаллифZiyouz.uz\nҲэнрик Арнолд Вергеланн (Henrik Arnold Wergeland) — норвег шоири, ёзувчи. Радикал-демократик қарашларни олға сурган, деҳқон демократиясини ёқлаган. “Жамоа учун”, “Ишчи синфи учун” журналларида муҳаррирлик қилган. “Яратувчи, инсон ва Масиҳ” достони билан эл оғзига тушган. Ҳ.А.Вергеланн ижоди норвег маданияти тарихида ёрқин давоми…\nЙохан Себастьян Вельхавен (1807-1873)\nЙохан Себастьян Вельхавен (Johann Sebastian Welhaven; 22 декабрь 1807 — 21 октябрь 1873) — норвег шоири, адабий тарихчи. Норвегиялик шоир ўз даври маънавий ҳаётидаги қусурларни танқид остига олган ҳажвий сонетлари, инсон руҳияти акс этган лирикаси билан маълум ва машҳур. У, давоми…\nОл Маҳмуд (1936)\nМир Абдушшукур Ол Маҳмуд (আল মাহমুদ) — машҳур бенгал шоирларидан бири. У ижодини журналист сифатида бошлаб, 1950 йилларда адабиёт оламида кўрина бошлайди. 1963 йилда чоп этилган шеърий тўпламидан сўнг шоир сифатида тан олинади. У роман, ҳикоя ва эсселари билан ҳам давоми…\nСаййид Шамсул Ҳақ (1935-2016)\nСаййид Шамсул Ҳақ (সৈয়দ শামসুল হক) — таниқли адабиётшунос. У назм, наср ва драматургияда ҳам бирдай ижод қилади. Шоир асарлари Бангладеш мактаб ва коллеж дарсликларига киритилган. У адабиётда маданий, тарихий ҳодисаларни кўпроқ акс эттиради. Шунингдек, Шекспирнинг “Макбет” асарини бенгал тилига давоми…\nШамсур Раҳмон (1929-2006)\nШамсур Раҳмон (শামসুর রাহমান) — Бангладеш шоири, шарҳловчи ва журналист. У ХХ аср ўрталарида 60 дан ортиқ шеърий китоблар нашр эттиради ва Бангладеш адабиётининг етук вакиллари қаторига киради. Шоир шеъриятида асосан инсонпарварлик, инсоний муносабатлар, озодлик каби мавзулар куйланади. Унинг илк давоми…\nЖибанананда Дас (1899-1954)\nЖибанананда Дас (জীবনানন্দ দাশ) — Бангладеш шоири, ёзувчи ва эссенавис. Бенгал адабиётига ўзининг ижоди билан модернизм кайфиятини олиб киради, Рабиндранат Тагор шеъриятидан таъсирланиб қатор асарлар яратади. Ҳиндистон ва Бангладешда Тагордан кейинги етакчи ижодкор саналади. * * * Сарожини* ётар бу давоми…\nВладимир Солоухин (1924-1997)\nВладимир Алексеевич Солоухин (14 июнь 1924, Алепино қишлоғи, Владимир уезди, Владимирская губернияси — 4 апрель 1997, Москва) — рус шоири ва ёзувчиси, «қишлоқ прозаси»нинг атоқли вакилларидан бири. АССАЛОМ Йўлда ногоҳ дуч келдик икков, Мен ва оддий деҳқон аёли. Елкасини қоплаб давоми…\nМарк Брает (1925-2003)\nЧоп этилган 16.02.2018 16.03.2018 МуаллифZiyouz.uz\nМарк Брает (Mark Braet; 7 июль 1925, Ньивпорт, Бельгия — 6 февраль 2003, Брюгге, Бельгия) — бельгиялик шоир. Нидерланд тилида ижод қилган шоирнинг шеърлари Бельгия замонавий шеъриятига эркинлик шабадаларини олиб кирган. Марк Братнинг “Бўрон онида ўн саккиз қадам” (1950), “Берилган давоми…\nРукнларБельгия шеърияти, Нидерланд шеърияти\nАшиль Шаве (1906-1969)\nАшиль Шаве (Achille Chavée; 6 июнь 1906, Шарлеруа, Бельгия — 4 декабрь 1969, Ля Эстр, Бельгия) — бельгиялик шоир. Француз тилида ижод қилган бельгиялик шоир. “Узилиш” сюреалист гуруҳи ташкилотчиларидан бири. Шаве ижодида мураккаб туйғу ва тушунчалар уйғунлиги реал, ўткир ижтимоий давоми…\nРукнларБельгия шеърияти, Француз шеърияти\n12-саҳифа. Жами: 128Боши«891011121314151617»Охири


Дин ишлари бўйича қўмита раҳбарияти ишдан олинди\nВазирлар Маҳкамаси ҳузуридаги Дин ишлари бўйича қўмита раҳбарияти ишдан кетди. Бу ҳақда Kun.uz ахборот манбаси хабар бермоқда.\nҚайд этилишича, қўмита раиси Жасур Акромов, раис ўринбосари - Диний-ижтимоий жараёнларни ўрганиш ахборот-таҳлил маркази директори Нуриймон Абулҳасан бошқа ишга ўтиши муносабати билан ўз лавозимидан озод этилган.\nАйни вақтда ким қўмитага янги раис этиб тайинлангани ҳозирча номаълум.\nЭслатиб ўтамиз, 2018 йилнинг 18 апрель куни 2003 йилдан бери Дин ишлари бўйича қўмита раиси вазифасида фаолият юритиб келган Ортиқбек Юсупов лавозимидан озод этилиб, унинг ўрнига Жасур Акромов қўмита раиси этиб тайинланганди.\nБундан ташқари, ўшанда Музаффар Комилов ҳамда Нуриймон Абдулҳасан раиснинг янги ўринбосарлари этиб тайинланди.\nНуриймон Абдулҳасан Диний-ижтимоий жараёнларни ўрганиш ахборот-таҳлил марказига директорлик қилган. У 1994 йилда Тошкент ислом институтини (олий маъҳад), 1997 йилда Миср Ал Азҳар университетини тамомлаган бўлиб, илгари Дин ишлари бўйича қўмита, президент девонининг Миллатлараро ва дин масалалари бўйича хизматида ва Ички ишлар вазирлиги тизимида фаолият юритган.\nМаълумот учун, ҳукумат томонидан 2004 йил 23 апрелдаги 196-сон қарор билан тасдиқланган Вазирлар Маҳкамаси ҳузуридаги Дин ишлари бўйича қўмита тўғрисидаги низомга мувофиқ, Қўмита ҳар бир шахснинг виждон ва диний эътиқод эркинлиги ҳуқуқи, фуқароларнинг динга бўлган муносабатидан қатъи назар тенглигини таъминлаш, шунингдек диний ташкилотлар фаолияти билан боғлиқ муносабатларни тартибга солиш соҳасидаги вазифаларни ҳал этиш ваколати берилган давлат бошқаруви органи ҳисобланади.\nСамарқандда ўзини пайғамбар деб атаб видео тарқатган шахс руҳий диспансер кўригидан ўтказилади. Ҳолатга Диний қўмита муносабат билдирди


Муқаддас динимизда муслима аёл фақат ўз оиласи учун зийнатланиши мумкин. Бу нафақат соғлом оила ва тинч-тотув ҳаёт асоси бўлиб хизмат қилади, балки, эркакларнинг саломатлиги учун ҳам ниҳоятда зарурдир. Шу сабабли, бир қатор ғарб олимлари простата бези касаллиги шарқ эркаклари орасида жуда кам учрашининг сири нима эканлигига қизиқиш билдириб, бу йўлда баҳолиқудрат бир қатор тадқиқот ва текширув ишлари олиб борди. Натижада, соғлом оила ва шу ўринда ислом динида аёлларнинг ички ва ташқи маданияти ўрни беқиёс эканига яна бир бор амин бўлишди.\nН.Темирова - Самарқанд вилоят бош отинойиси манбалар асосида\nКиритилган вақти: 17/06/2022 10:28; Кўрилганлиги: 69\nМатериал манзили: https://sammuslim.uz/articles/actual/muqaddas-dinimizda-muslima-ayol-faqat-oz-oilasi-uchun-ziynatlanishi-mumkin\nЧоп этилган вақт: 29/06/2022 17:47


nurullohuz.com – Ёзувчи Нуруллоҳ МУҲАММАД РАУФХОН сайти\n25 Sep 2016 - 10 Mar 2019\n[ 19.04.2016 ] Ватан ничча монат?\tҳажвий мақолалар\nҲозиргина уйдан хабар келди. Дадамларни аэропортдан кишанланган ҳолда олиб борилган Яшнобод туман Ички ишлар бўлими бошлиғи ўзининг хизмат мошинасида Тоштурмадан чиқариб эшигимиз тагига қўйиб кетган. Ҳозир уйимизда хурсандчилик! Яқин ораларда дадамларни ўзлари баёнот берадилар, иншааллоҳ. Бундан кейин нима бўлади ҳозирча маълум эмас, ҳеч қандай тушунтириш беришмаган. Аммо уйда бўлишлари барчамиз ... ДАВОМИ\nЎзбекистон Республикаси Президенти Шавкат Миромон ўғли Мирзиёевга Муҳтарам Президент жаноблари! Давлатимиз бошига келганингиздан то шу кунгача қисқа муддат ичида анча йиллардан бери тушкун кайфиятда яшаб келаётган халқимизга катта умид бахш эта олдингиз. Бугун ичкаридагию ташқаридаги барча ўзбекистонлик Сизнинг ҳар бир ... ДАВОМИ\nҲайит кунги бир воқеани эсладим. Истанбулнинг Кичикчекмача бўлгасида “Mall of Istanbul” номида йирик “Aliş-veriş merkezi” (Савдо маркази) бор. Ичида Оврупада энг катта ёпиқ ўйинхона қурилган. Болаларни ўйнатишга бордик. Ўзимиз ҳам дам олгимиз бор эди, албатта. Бу “Савдо маркази”, назаримда, шу дамгача ... ДАВОМИ\nАдабий - танқидий мақолалар\nЭскилар: "Ухувватда хайр, хусуматда шарр бор", дейишарди. Бу гапни замонавий тилимизга ўгирсак, бундай бўлади: Дўстликда яхшилик, душманликда ёмонлик бор. Бу яхшилик ва ёмонликлардан бир-иккитасини айтай: Дўст дўстнинг ютуғидан қувонади, камчилигини яширади. Душман, аксинча, камчилигини очади, ютуғига боқмайди, боқса-да, кўрмасликка олади. Дўст дўстни камчилиги билан дўст санайди, душман душманининг ютуғидан ҳам камчилик ахтаради. Дўстлар орасида рақобат бўлмагани учун бир-бирининг ютуғидан ҳам, ... ДАВОМИ\nБугун кўча-кўйдами, мачитлардами, бозорлару ижтимоий тармоқлардами, қаерга боқманг, ҳамма ерда икки мўмин бир-бирига ғазаб қилаётганини, душман каби бир-бирига нималар деб-нималар қилиб ташлаётганини кўрасиз. Ва ўйлаб қоласиз: ‒ ёки "Албатта, мўминлар (бир-бирлари билан) биродардирлар!" деган оят бекор бўлган (Асло! Бундай эмас, албатта!), ёки биз ояти карима назарда тутган чин мўминлар эмасмиз; ‒ ёки Нўъмон ибн Баширдан (розияллоҳу анҳу) ривоят қилинган “Мўминлар ... ДАВОМИ\nЎсадиган ҳамма нарсанинг илдизи ерда бўлади, аммо порахўрлик ва маддоҳликнинг илдизи тепада бўлади! Талаб катта бўлган маҳсулотнинг бозори чаққон бўлади. Тепаларда порага ва мақтовга талаб катта шекилли, порахўрлик ва маддоҳлик юксалгандан юксалиб боряпти. Бу икки иллатнинг илдизини қуритмоқчи бўлган жамият илдизни қуйилардан эмас, тепалардан қидирсин.\nҲайкал ва тентак


Ҳеч ким исроф билан одамлар орасида ибрат бўлолмайди (видео)\n14:50 / 11.07.2017\nДонишмандларнинг айтишича, исрофгарчилик инсон ҳаётига кулфат олиб келади. Уни қашшоқ ва бахтсиз этади. Исроф – нима ўзи? Мана шу саволга Тошкент шаҳридаги "Камолиддин Ориф – Ал Бухорий" жоме масжиди диний ходими Қобил қори Одилжон ўғли билан бўлиб ўтган суҳбат давомида жавоб изладик.\n- Аввало шуни айтиш керак-ки, Ислом исрофгарчиликдан қайтарган. Халқимиз орзу-ҳавасли халқ. Гоҳида мана шу орзу-ҳавасни деб катта-катта харажат этиб, дабдабага йўл қўйиб, риё қилиб иқтисодий қийин аҳволга тушиб қолган хонадонларга гувоҳ бўлдик. Ҳеч ким ортиқча харажат билан, исроф билан одамлар орасида ибрат бўлолмайди, - деди Қобил қори Одилжон ўғли. – Бу ишларнинг охири яхшиликка олиб келмайди. Бунинг ортида қанчадан қанча захмат, ташвиш ётади. Қарздорликнинг ўзи ҳам кишини эзиб қўяди.\nШуни алоҳида таъкидлаш лозимки, исрофгарчилик аксари ҳолатларда оиланинг таназзулига олиб келади. Ҳаммамиз бу дунёдан ўтиб кетамиз. Ҳазрати Луқмон ўз ўғилига қарата айтган эканлар: “Болам, яшаганда шундоқ яшагинки, одамлар кўрганда яна бир бор шу инсонни кўрсам, дея орзу қилсин. Ўлганда шундоқ ўлгинки, номингни йиғлаб тилга олишадиган бўлсин”.\nҚобил қори Одилжон ўғли билан суҳбатлашар эканмиз, исрофнинг инсон ҳаётида нақадар оғир уқубат эканлигига, бу нарса яхшиликка олиб келмаслигига яна бир бор амин бўлдик. Суҳбатнинг тўлиқ ҳажмини YouTube’даги саҳифамиз орқали томоша қилишингиз мумкин.\nШаҳар бош отинойиси: Исрофгарчиликни йўқ қилиш - аёлларнинг асосий вазифасидир


ЎЗБЕКИСТОН ЧЕМПИОНАТИДА 13 ЁШЛИ АБДУСАТТОРОВ ЯККА ПЕШҚАДАМ\nПойтахтимизда шахмат бўйича эркаклар ва аёллар ўртасида мамлакат чемпионати олий лига баҳслари давом этмоқда.\nАйлана тарзда ўтказилаётган эркаклар ўртасидаги мусобақада 5 нафар халқаро гроссмейстер —Нодирбек Абдусатторов (2550, чемпионатнинг биринчи рақамли иштирокчиси), Сайдали Йўлдошев (2469), Марат Жумаев (2451), Алексей Барсов (2411) ва Тоҳир Воҳидов (2400) дона суряпти.\nБешинчи турдан сўнг дунё тарихидаги энг ёш иккинчи халқаро гроссмейстер мақомига эришган Нодирбек Абдусатторов 4 очко билан якка пешқадам бўлиб турибди. У бешинчи турда қора доналарда ўйнашига қарамай, Акмал Файзуллаевни мағлубиятга учратди.\nНикита Хорошев, Шамсиддин Воҳидов ва Саидакбар Сайдалиев ҳисобида 3,5тадан очко бор. Жавоҳир Синдаров ва Нодирбек Ёқуббоев эса 3тадан очко жамғаришди. Бугун Абдусатторов оқ доналарда Улуғбек Тиллаевга қарши баҳс олиб боради.


"Элдор Шомуродовнинг ортидан кўплаб ўзбекистонлик футболчилар Европа клублари назарига тушмоқда". Эстонияда тўп тепаётган Абубакр Мўйдинов билан интервью / CHAMPIONAT.asia\n15:22Райан Мэйсон Моуриньюдан сўнг "Тоттенхэм"нинг вақтинчалик мураббийи этиб тайинланди 0 15:10Омар Моманидан карикатура: Моуриньюнинг кейинги манзили қаер? 2 14:48"Интер", "Милан" ва "Ювентус"ни А Сериядан ҳайдаш керак" 10 14:03"Тезкор студия". "Пахтакор" "Шаржа"ни мағлуб эта оладими? 16 13:56"Тоттенхэм" бош мураббийликка кимни олиб келмоқчи? 7 13:45Спортчилар ижтимоий тармоқларда 0 13:38Суперлига билан ишимиз йўқ, бизга Dream Cup - Орзулар Кубоги керак 31 13:37"Рубин" - "Бунёдкор". Мухлисларга ифторлик ташкил қилинади 5 13:33"Манчестер Сити" Лукакунинг трансфери учун 100 млн евро миқдорида маблағ ажратади 0 13:32"Пахтакор" бугун "Шаржа" билан ўйнайди. Араб клубининг энг қиммат футболчисини биласизми? 13 13:12"Реал" президенти Серхио Рамоснинг келажаги ҳақида гапирди 11 12:58Olamsport: Рамзан Қодировнинг ўғлига берилган кулгили ғалаба, Адҳамжон Эргашевда Осиё чемпионатининг иккита медали 0 12:42Умтитига Россия чемпионати қизиқ эмас 1 12:21Анвар Солиевдан гол, "Пахтакор" стадионида 45 минг томошабин, 2003 йил "Пирузи" мағлуб этилган баҳс 29 12:13"Реал", "Барса" ва "Атлетико" чемпионатдан четлаштирилиши режалаштирилмаяпти. Ла Лига Суперлига лойиҳасининг умри қисқа деб ҳисоблайди (COPE) 14\n"Элдор Шомуродовнинг ортидан кўплаб ўзбекистонлик футболчилар Европа клублари назарига тушмоқда". Эстонияда тўп тепаётган Абубакр Мўйдинов билан интервью\n06 апр 10:04\nТеглар : интервьюАбубакр МўйдиновВильянди Тулевик\nЕвропа мамлакатларида ўйнаётган ўзбекистонлик футболчиларни излашда давом этамиз.\nЎтган ойда Грузия ва Литва чемпионатида тўп тепаётган ҳамюртларимиз билан суҳбатларни эътиборингизга ҳавола қилган эдик. Биз бу билан тўхтаб қолганимиз йўқ. Эндиги навбат яқинда Эстониянинг "Вильянди Тулевик" клуби аъзосига айланган Абубакр Мўйдиновга. Европа клубларида ўзбекистонлик футболчиларнинг сони ортаётгани қувонарли, албатта. Айниқса, сўнгги йилларда Польша, Украина, Беларусь, Литва, Италия клубларида ўзбекистонлик футболчиларни учратиш ҳаммамиз учун ёқимлидир. Яқинда Абубакр Мўйдиновни суҳбатга чорлаш асносида ўзимизни қизиқтирган саволларга ҳам жавоб олдик.\nМаълумот ўрнида таъкидлаш жоиз, суҳбатдошимиз "Бунёдкор" академияси тарбияланувчиси ҳисобланади. 2019 йилнинг сентябрида БААнинг "Ал Наср" жамоасига йўл олган футболчи маълум сабабларга кўра тўп тепа олмаган. Шундан сўнг 2020 йилнинг январь ойида Португалия ёшлар лигаси вакили ҳисобланган "Леихоес" жамоасига ўтди. Абубакр Мўйдинов 2016 йил Ҳиндистоннинг Гоа штати мезбонлик қилган ўсмирлар ўртасидаги Осиё чемпионатида иштирок этган, ўшанда жамога Темур Олимхўжаев устозлик қилган эди.\n- Абубакр сиз билан сўнгги маротаба "Ал Наср"га ўтганингизда суҳбатлашган эдик. Шундан сўнг орада маълум вақт Португалияда ҳам бўлдингиз. Мана шу икки клубдаги фаолиятингиз қандай ўтгани нафақат бизга, балки мухлисларга ҳам қизиқ...\n- Дубайда ҳужжатлар ва қоғозлар билан боғлиқ муаммолар юзага келгани сабабли ўйнай олмадим. У ерда фақат машғулотлар билан чекландим, холос. Португалия клуби билан эса январь ойида шартнома имзоладим. Жамоа сафида бир нечта ўйинларда майдонга тушдим. Февраль ойида эса бутун дунёда футбол учрашувлари тўхтатилди. Шу билан машғулотларга август ойида қайтдик. Бу паллага келиб, клубда кўп нарсалар ўзгариб кетганди. Жамоани аксарият футболчилар тарк этишди. Ески футболчилардан 5 нафари қолганди. Йил якунида барчамиз ўзимизга бошқа жамоалар топишга қарор қилдик.\n- Авваллари футбол жамоатчилиги орасида ўзбекистонлик футболчилар Европага кетишга қийналяпти, деган фикр юрар эди. Лекин охирги мавсумларда кўряпмизки, Европанинг қатор чемпионатларида ҳам бизникиларнинг сафи кенгайиб бормоқда. Бунинг сабаби футболимиз ўзгарганидами ёки агентларнинг кўпайганида?\n- Менимча, бу жараёнларда агентларнинг қўли бор, деб ўйлайман. Агент бўлмаса, ҳеч ким ҳеч қайси жамоага бора олмайди. Шунингдек, бунда Элдор Шомуродовнинг ҳам ҳиссаси бор. У Италияда ўзининг яхши ўйинлари билан кўпчиликни ўз ортидан эргаштира олди. Натижада ўзбекистонлик футболчилар Европа клубларининг назарига тушмоқда.\n(Абубакр Мўйдинов 17- рақамда)\n- Ўз вақтида халқаро майдонда ўзини кўрсатган ёш футболчиларимизга кўплаб кучли клублардан таклифлар келиб тушган. Лекин аксарият ҳолларда клублар қўйиб юборишмас ёки кўрикдан ўтказиб ортга қайтарарди. Бугунги кунда эса вазият анча ўзгарган. Бу борада фикрингиз қандай?\n- Чунки бизда футболчиларга катта нарх қўйишади. Португалияда кўрсангиз, кўплаб бразилиялик футболчилар текинга келишади. Боиси улар келажакда терма жамоага ёрдам бера олишларини билишади. Португалиянинг "Европа Бразилияси" дейилиши бежизга эмас.\n- Эстониянинг "Вильянди Тулевик" клубига ўтишингиз қандай бўлди? Ушбу мамлакат футболи ҳақида нималарни билар эдингиз ва борганингиздан сўнг қандай таассуротлар уйғонди?\n- Агентларим Эстония, Австрия, Малта каби чемпионатлардан таклифлар борлигини айтишди. Мен эса якунда Эстония вариантини танладим. "Вильянди Тулевик"да Португалияда бирга ўйнаган дўстим бор. Ўшандан клуб ҳақида сўраб маълумотларга эга бўлгандим. Тақдир экан, яна бирга тўп тепмоқдамиз.\n- Жамоадаги машғулотлар жараёни, футболга муносабат, муҳит Европа даражасидами?\n- Гап бўлиши мумкин эмас. Тўғриси, ҳаммаси аъло даражада.\n- Бўлғусидаги режаларингиздан Ўзбекистон чемпионатида тўп тепиш ўрин олганми?\n- Ростини айтганда, режамда Ўзбекистонда ўйнаш ният йўқ. Фаолиятимни хорижда якунлашни мақсад қилганман.\n- Гоҳида клубларда раҳбарлар ёки скаутлар футболчини олиб келишади. Лекин у мураббийга маъқул келмайди. Натижада футболчи захирада ўтиради ёки ижарага бошқа жамоага берилади. Шу боис бош мураббий билан келажагингиз ҳақида суҳбатлашдингизми? У сиздан нимани истамоқда ва талаб қилмоқда?\n- Португалия клубидан келган илк кунимнинг эртасиёқ жамоа бош мураббийи чақирди. Унинг ўзи мени жамоага таклиф қилганини, ўйин услубига тўғри келишимни айтди. Ҳақиқатан ҳам кўп нарса мураббийга боғлиқ.\n"Вильянди Тулевик"да сизни қандай қабул қилишди?\n- Жамоада таниш дўстларим кўп. Шунинг учун мослашиш қийин бўлмади. Машғулот жараёнида тиззамдан жароҳат олдим. Унинг орасида коронавирус билан касалландим. Мана энди-энди машғулотларга қўшилдим. Спорт формамга кириб олишим учун ҳаракатдаман.\n- Легионерга айланганингиздан сўнг ўзингизда қандай ўзгаришларни сездингиз?\n- Масалан, Португалияда кўп нарсани ўргандим, дея оламан. Футболга бўлган қарашим, муносабатим ўзгарди. У ерда фақат натижа талаб қилишади. Жамоа ёшми ёки каттами, натижа бўлмаса, алмаштиришларини ўз кўзим билан кўрдим. Футболда муҳими натижа экан.\nИнтервью. Наврўз Алимов: "Пахтакор"га ўтганим фаолиятимдаги биринчи катта хатоим бўлган. Мени ишонтиришганди" 6\nАброр Пирриев: "Рамазон ойи муносабати билан ПФЛга ўйин пайти футболчи алмаштиришни 5-6та қилиб белгилашни таклиф қиламан" 51\n06 апр 13:49:31\nAytolmaysizmi qaysi klubda o'ynayotganini? Man internetdan qidirib topolmadim\nUzr mavzudan tashqari https://championat.asia/t/KpK3aDdF mana shu link orqali o'tgan yili 16-mayda O'zbekistonlik 2003-yil tuğilgan bola o'sha payt Germaniya 2-devizonida o'ynardi 12 ta o'yinda 15 ta gol urgan deb qisqa intrvyu olgandila adminla yana shu bola haqida malumot berila ismi Shohjahon Xayrilloyev edi iltimos..\n06 апр 18:59:40\nMana shu gapni bazi futbol klublarimiz kattakonla uqisin aynan UQISIN\n- Чунки бизда футболчиларга катта нарх қўйишади. Португалияда кўрсангиз, кўплаб бразилиялик футболчилар текинга келишади.\n07 апр 17:47:39\nАсли каерлик бу, узимизда кайси жамоалада уйнаган, ампуласи кайси?\n06 апр 21:32:59\nШу гапга манам кушиламан,айникса женоага утса борми Элдор билан Жалол ёндиради Женоани уйинларини,ман ишонаман женоада Жалолдай ярим химоячи йук\nшу Элдор уткандан кегин Жено уймнларни куряпмиз Италия А серясида бизни бази уйинчилармиз бемалол уйнайди масалан Остон Урунов, Отабек Шукурв , Икром Алибоев , Азиз Ганиев , Машариповлар Жено уйинчилардан кучлирокда\n07 апр 19:30:15\nMen bitta maxxallada turamz bu bola bn andijondan gumbazdan bu bola yowlikda birga top tepb yurardk\n06 апр 21:02:03\nRahmat, ma'lumot uchun. Keyinroq o'zim ham qidirib o'sha klubda o'ynashini bilvoldim lekin intervyu uchun alohida rahmat\nXop soģ boling\n06 апр 10:43:37\nhozir komment chiqadi, Abramovning ko'zi ko'rmi, nega buni chaqirmaydi...\n08 апр 19:38:03\nF a r r u h\n08 апр 19:37:48\n06 апр 20:58:49\nKarlsrue U-19da ekan.Tramsfermarktda bor ekan\nRahmat, manam internetdan qidirib topib oldim.\n06 апр 20:58:12\nGalacticos Real фойдаланувчининг фикрига жавоб бериш\nUzr mavzudan tashqari https://championat.asia/t/KpK3aDdF mana shu link orqali o'tgan yili 16-mayda O'zbekistonlik 2003-yil tuğilgan bola o'sha payt Germaniya 2-devizonida o'ynardi 12 ta o'yinda 15 ta gol urgan deb qisqa intrvyu olgandila adminla yana shu bola haqida malumot berila ismi Shohjahon Xayrilloyev edi iltimos.. жавоб\n06 апр 19:15:01\nMana shu gapni bazi futbol klublarimiz kattakonla uqisin aynan UQISIN - Чунки бизда футболчиларга катта нарх қўйишади. Португалияда кўрсангиз, кўплаб бразилиялик футболчилар текинга келишади.\n5 ta klas ko'zni yumishvoladi bular\n06 апр 19:11:24\nЖалолдин Машариповни хам Италяни бирор кулбга сотиш керек ижарага булса хам бериш керек Узбек футболни савдоси янаям кизирди\n06 апр 19:06:41\n- Ростини айтганда, режамда Ўзбекистонда ўйнаш ният йўқ. Фаолиятимни хорижда якунлашни мақсад қилганман. ‐------‐------------------ Ээээ нима дегани бу? УЗБекистон МТЖ назарда тутилаётган булса бу футболчиниям кераги йук. Жахон футбол юлдузи бб кетсаям.\nBu yerda terma jamoa emas Milliy chempionat nazarda tutilgan\n06 апр 19:05:44


24 феврал 2021, Тошкент вақти: 22:41\nКузатувчи Алимардон Аннаевнинг фикрича, матбуот анжуманига келса давлат идоралари раҳбарларининг айблари очилиб қолиши мумкин. Яъни уларда ўзлари бошчилик қилаётган идоралар халқ манфаатлари йўлида бажарган ишларини тасдиқловчи аниқ далиллар йўқ.\nЎзбекистонда фаолият олиб бораётган хорижий радио ва ахборот агентликлари мухбирлари ҳам А.Аннаевнинг фикрига қўшилди. Уларнинг таъкидлашича, жорий йилда, айниқса, Давлат чегараларини ҳимоя қилувчи қўмита, Давлат солиқ қўмитаси, Ички ишлар вазирлиги, Бош прокуратура раҳбарияти билан мулоқотга эҳтиёж туғилган. Бироқ бунинг иложи бўлмаган.\nДавлат чегараларини ҳимоя қилувчи қўмита матбуот котиби Раззоқ Шоймардоновнинг билдиришича, жорий йилда қўмитанинг матбуот маркази қайта ташкил этилгани сабабли журналистлар билан доимий мулоқот қилишнинг имкони бўлмаган. 2004 йилда ОАВ вакиллари билан йирик учрашувлар ўтказиш ниятимиз бор, деди у.\n“Озодлик” мухбири билан суҳбатда бўлган Давлат солиқ қўмитаси, ИИВ, Бош прокуратура матбуот хизматлари ходимлари ўз ташкилотлари ОАВ билан доимий алоқада эканини таъкидлади. Хусусан, Бош прокуратура матбуот хизмати раҳбари Светлана Ортиқова прокуратура олиб бораётган фаолият матбуотда мунтазам ёритиб борилаётганини маълум қилди.\nА.Аннаев мазкур идоралар раҳбарлари ҳақиқатан ҳам танланган ва оз сонли журналистлар билан учрашиб туришини, лекин бу учрашувларни матбуот анжумани деб бўлмаслигини баён қилди. Бу мулоқотларда, деди у, журналистларга нима ҳақида ёзиш, идоралар фаолиятларининг қайси жиҳатларини кўрсатиш каби кўрсатмалар берилади, холос.\nЖурналистлар, шунингдек, матбуот анжуманларида ўз касбий фаолиятини амалга ошириш учун шароит яратилмаганидан нолийди. “Озодлик” радиоси Тошкент бюроси директори Раҳматжон Қўлдошев ҳатто Олий Мажлис биносида ҳам овоз ёзиб олиш борасида муаммолар мавжудлигини таъкидлайди. У Олий Мажлиснинг яқинда бўлиб ўтган 13-сессиясида ўзи учун ўтириб, ёзиб олишга жой қолмагани айтиб: “Мен ўзим учун эмас, балки “Озодлик” радиосини эшитадиган юз минглаб тингловчиларга етказиш учун ҳам ёзиб олишим зарур эди. Агар журналистлар ишлаши учун парламентда шароит бўлмаса, нега бизни чақиришади”, деди.